Ako Ković bude izbačen, to će biti raspad Filozofskog fakulteta: Profesori pružili podršku kolegi - 01.12.2021, Sputnik Srbija\nAko profesor Miloš Ković bude izbačen sa Filozofskog fakulteta, umesto da bude izabran za redovnog profesora, biće to problem ne samo za ovaj fakultet, već i... 01.12.2021, Sputnik Srbija\nOvo je poruka grupe profesora Filozofskog fakulteta koji su u utorak govorili na tribini "Slučaj profesora Kovića: ima li diskriminacije i progona na Filozofskom fakultetu" u organizaciji studenata UB.Profesori Slobodan Antonić, Vladimir Vuletić i Smilja Marjanović Dušanić podržali su Kovića i istakli da bi dekan Filozofskog fakulteta Danijel Sinani i rektor UB Vladan Đokić trebalo da nađu rešenje koje će podrazumevati zaštitu profesora Kovića, a da se pojedinim profesorima na odeljenju za istoriju poruči da ne mogu da rade šta hoće.„Da li UB može sebi da dozvoli da mu odlaze profesori takvog ranga kao što je Ković“, zapitao je Vuletić. „Posledica ovog slučaja je urušavanje slobode izražavanja i javnog nastupanja profesora. Na univerzitetu se stvaraju klike, a kod mladih ljudi se razvija strah i oni se plaše da iznesu svoje mišljenje i javno govore kako se ne bi zamerili nekoj od klika“.Profesor Antonić je izrazio nadu da će problem biti rešen u skladu sa dobrom praksom i dobrim običajima na Filozofskom fakultetu i Univerzitetu koji podrazumevaju poštovanje uhodane procedure.Jedan od učesnika tribine bio je i dr Nebojša Šuletić sa Balkanološkog instituta SANU koji je pre nekoliko godina izbačen sa Filozofskog fakulteta, a u utorak je poručio da su pojedini profesori na odeljenju za istoriju izloženi poniženjima.On je naveo da je slučaj Ković završetak jedne faze koja je počela izgonom prof. Aleksandra Fotića. Ocenio je da su najveće žrtve studenti jer niko ne priča o nastavi i programima što govori o patologiji naših institucija.Zahtevi studenata nisu usvojeniStudent Đorđe Nikolić rekao je da zahtevi koje su studenti izneli prošlog meseca u vezi s profesorom Kovićem nisu ispunjeni. Oni, između ostalog, traže da dekan Sinani iskoristi svoja ovlašćenja i predloži Kovića u zvanje redovnog profesora, prenele su Novosti.\nmiloš ković, srbija – politika\n07:24 01.12.2021 (Osveženo: 07:25 01.12.2021)\n© Sputnik / Lola ĐorđevićFilozofski fakultet\nAko profesor Miloš Ković bude izbačen sa Filozofskog fakulteta, umesto da bude izabran za redovnog profesora, biće to problem ne samo za ovaj fakultet, već i za ceo Univerzitet u Beogradu (UB). Ne smemo dozvoliti da ideološki i politički stavovi budu prepreka za nečije napredovanje, niti se sme dopustiti da nečija samovolja bude važnija od procedura.\nOvo je poruka grupe profesora Filozofskog fakulteta koji su u utorak govorili na tribini "Slučaj profesora Kovića: ima li diskriminacije i progona na Filozofskom fakultetu" u organizaciji studenata UB.\nProfesori Slobodan Antonić, Vladimir Vuletić i Smilja Marjanović Dušanić podržali su Kovića i istakli da bi dekan Filozofskog fakulteta Danijel Sinani i rektor UB Vladan Đokić trebalo da nađu rešenje koje će podrazumevati zaštitu profesora Kovića, a da se pojedinim profesorima na odeljenju za istoriju poruči da ne mogu da rade šta hoće.\n„Da li UB može sebi da dozvoli da mu odlaze profesori takvog ranga kao što je Ković“, zapitao je Vuletić. „Posledica ovog slučaja je urušavanje slobode izražavanja i javnog nastupanja profesora. Na univerzitetu se stvaraju klike, a kod mladih ljudi se razvija strah i oni se plaše da iznesu svoje mišljenje i javno govore kako se ne bi zamerili nekoj od klika“.\nProfesor Antonić je izrazio nadu da će problem biti rešen u skladu sa dobrom praksom i dobrim običajima na Filozofskom fakultetu i Univerzitetu koji podrazumevaju poštovanje uhodane procedure.\n„U suprotnom, to bi bila velika bruka za sve nas, i predstavljalo bi raspad Filozofskog fakulteta, na kome bi počeo rat svih protiv svih“, rekao je on.\nJedan od učesnika tribine bio je i dr Nebojša Šuletić sa Balkanološkog instituta SANU koji je pre nekoliko godina izbačen sa Filozofskog fakulteta, a u utorak je poručio da su pojedini profesori na odeljenju za istoriju izloženi poniženjima.\nOn je naveo da je slučaj Ković završetak jedne faze koja je počela izgonom prof. Aleksandra Fotića. Ocenio je da su najveće žrtve studenti jer niko ne priča o nastavi i programima što govori o patologiji naših institucija.\nStudent Đorđe Nikolić rekao je da zahtevi koje su studenti izneli prošlog meseca u vezi s profesorom Kovićem nisu ispunjeni. Oni, između ostalog, traže da dekan Sinani iskoristi svoja ovlašćenja i predloži Kovića u zvanje redovnog profesora, prenele su Novosti.\n4 Novembar 2021, 12:02\nProfesor Ković dobio prvu bitku – stopirana procedura na Katedri za istoriju\n3 Novembar 2021, 07:59\n„Nije filozofski ćutati“! Protest protiv progona profesora Miloša Kovića /video, foto/\n1 Novembar 2021, 11:26


Raspisana poternica za Kneževićem: Sa IBM na račune povezanih firmi preneli 17 miliona? – Bankar.rs\nHome/BANKE/Raspisana poternica za Kneževićem: Sa IBM na račune povezanih firmi preneli 17 miliona?\nPredsednik Atlas grupe Duško Knežević i četvoro njegovih saradnika terete se da su sa računa IBM na račune povezanih kompanija u okviru Atlas grupe preneli 17 miliona evra, saznaje Pobjeda iz više izvora.\nNovac je, prema informacijama lista, sa banke prebacivan na račun kompanije Global karbon kojoj je izvršna direktorka bila Biljana Bašović, a potom na račune firmi čiji su direktori ili ovlašćeni zastupnici bili Đorđe Đurić, Marko Nikolić i Brankica Bašović u periodu od 2008. do 2010.\nGlobal karbon je firma koju je osnovala Kneževićeva Invest banka Montenegro i ta je kompanija i sada aktivna. Marko Nikolić je 2008. radio u Atlas investu, potom je bio CFO (chief financial officer) u Atlas grupi, pa tri godine zamenik izvršnog direktora Atlas banke i od septembra 2017. glavni izvršni direktor te banke.\nCentralna banka je uvela privremene mere u IBM i Atlas banku u decembru prošle godine i imenovala privremene upravnike Tanju Terić i Milana Remikovića. Međutim, 4. januara ove godine u IBM je uveden stečaj, a za stečajnog upravnika imenovan je Milan S. Rakočević.\nOcenjeno je da Atlas banka može da preživi ukoliko bude dokapitalizovana.\nČetvoro Kneževićevih saradnika krajem decembra saslušano je pred specijalnom tužiteljkom Lidijom Vukčević i njima je određeno zadržavanje od 72 sata. Međutim, veće Višeg suda nije prihvatilo predlog Tužilaštva da im se odredi pritvor od 30 dana i oni su nakon saslušanja pušteni da se brane sa slobode.\nTužilaštvo u dokaznim materijalima, prema saznanjima Pobjede, ima iskaz jednog od osumnjičenih koji je objasnio kako su sporni poslovi bili obavljani.\nZa Duškom Kneževićem raspisana je nacionalna poternica jer je nedostupan Specijalnom državnom tužilaštvu.\nRaspisivanje poternice usledilo je jer je policija po nalogu Tužilaštva utvrdila da se Knežević ne nalazi na adresama koje su prijavljene kao mesto njegovog boravka.\nNakon što policija utvrdi da nije u Crnoj Gori o tome će obavestiti Specijalno tužilaštvo koje je donelo naredbe za sprovođenje istrage protiv Kneževića i njegovih saradnika.\nSledeći korak Tužilaštva je zahtev Višem sudu da odobri raspisivanje međunarodne poternice. Ako bude doneta naredba o raspisivanju poternice o tom zahtevu Uprava policije obaveštava Ministarstvo pravde i traži njihovu saglasnost. Po dobijanju saglasnosti kancelarija Interpola raspisuje poternicu.\natlas banka duško knežević Privođenje Pronevera


NOVI SAD – Ekonomska kriza je za četiri godine u Vojvodini odnela 76.000 radnih mesta, koliko, recimo, stanovnika ima sam Zrenjanin bez pripadajućih naselja. Po analizi zvaničnih statističkih podataka o zaposlenosti koju je uradio sajt makroekonomija.org, navodi se da je od 2008. do 2012. godine broj zaposlenih na teritoriji AP Vojvodine sa 528.199 pao na 452.167, koliko je građana pokrajine imalo formalan posao pred kraj prošle godine, preneo je „Dnevnik“.\nU Južnobanatskom okrugu\nbez posla ostalo 16.300 ljudi\nTo su podaci o formalnoj zaposlenosti, dok se broj onih koji su u krizi izgubili posao na crno ne zna tačno. Svojevremeno je 2011. godine, kada se pad formalne zaposlenosti procenjivao na 200.000 radnih mesta, Međunarodni monetarni fond procenio da je ukupno izgubljeno duplo više, odnosno 400.000 radnih mesta. Služeći se tom analogijom, moglo bi se proceniti da je kriza u Vojvodini za četiri godine bez posla ostavila možda i 150.000 ljudi!\nU Novom Sadu kriza je odnela nešto više od 18.000 radnih mesta, u južnoj Bačkoj, bez Novog Sada, broj formalnih radnih mesta pao je za 9.000. U Srednjobanatskom okrugu je bez posla je oko 4.300 ljudi, a u Severnobanatskom okrugu 4.000. U Sremu je broj zaposlenih opao za 6.720, u Severnobačkom za skoro 9.000, u zapadnoj Bačkoj za 10.500, dok je u Južnobanatskom bez posla čak 16.300 ljudi. Od većih vojvođanskih gradova možda najdrastičniji gubitak radnih mesta desio se u Vrbasu, za trećinu: pre četiri godine u tom gradu bilo je 15.000 zaposlenih, a sada tek desetak hiljada. Oštar pad zaposlenosti zadesio je i Pančevo, gde se broj zaposlenih smanjio sa 38.500 na nešto više od 28.000.\nBrojevi i izjave\nPredsednik Vlade AP Vojvodine Bojan Pajtić pohvalio se u oktobru 2010. godine, na skupu Evropska nedelja gradova i regija „Open dejs“ u Briselu, da je Vojvodina jedna od najuspešnijih regija u Evropi kad se govori o borbi protiv svetske finansijske krize u oblasti zapošljavanja. On je tada naveo da je u poslednjih godinu i po dana pokrajinska vlada zaposlila 31.000 ljudi, a da je za godinu dana smanjen broj nezaposlenih za 6.000. Godinu dana kasnije, 15. decembra 2011. godine, Pajtić je istakao da u Vojvodini 63.000 porodica živi zahvaljujući tome što njihovi članovi rade u nekoj od stranih kompanija koje su za poslednjih deset godina investirale u pokrajini šest i po milijardi evra. Dodao je pritom da nije ni čudo što je nezaposlenost smanjena.\nA pokrajinski sekretar za privredu, zapošljavanje i ravnopravnost polova Miroslav Vasin u nekoliko navrata isticao je da je bez posla u Vojvodini oko 200.000 građana, te da pokrajinska administracija pokušava da spreči da taj broj raste. U poslednjim danima 2012. godine naglasio je da je preko tog sekretarijata u Vojvodini otvoreno više od 5.000 novih radnih mesta, a da je uz saradnju s lokalnim samoupravama otvoreno još 2.000 novih radnih mesta. Zaključio je Vasin da je broj nezaposlenih u pokrajini manji nego u 2011. godini, ali nije naveo za koliko. Doduše, dodao je da je problem što, koliko god da se otvori novih radnih mesta, u isto vreme se toliko ljudi i otpusti, pa se na neki način samo anuliraju posledice otpuštanja.\nLiga socijaldemokrata Vojvodine u više navrata ukazivala je na to da je AP Vojvodina prilikom prodaje Naftne industrije Srbije oštećena za 840 miliona evra, što je dovoljno za otvaranje oko 150.000 radnih mesta. Inicijativu da se o tome razgovara LSV je podnela 31 put u pokrajinskom parlamentu i nijednom se nije našla na dnevnom redu.\nSremska Mitrovica dobar izuzetak\nJedina veća sredina u Vojvodini u kojoj je broj radnih mesta povećan u tom periodu jeste Sremska Mitrovica, gde je 2008. radilo 15.079 ljudi, a četiri godine kasnije 16.242 osobe, kaže sajt makroekonomija.org. Kakvo-takvo povećanje broja radnih mesta tokom krize zabeleženo je u još nekoliko manjih vojvođanskih opština, na primer u Sremskim Karlovcima i Titelu.


N1info\t26.04.2019 14:59\nPredsednik Narodne stranke Vuk Jeremić izjavio je danas da će se režim predsednika Srbije i SNS Aleksandra Vučića "srušiti kao kula od karata na prvi zvižduk na nekom od njegovih usiljenih mitinga", kao što je i "rumunski diktator Nikolae Čaušesku pao sa vlasti vrlo brzo nakon prvog zvižduka u trenutku kada je izgledao apsolutno neoboriv".\n"Pitanje je vremena kada će se to dogoditi i tada će stvari početi da se razvijaju munjevitom brzinom. Na kraju će morati da ispuni zahteve opozicije i obezbedi uslove za fer izbore na kojima ćemo pobediti", rekao je Jeremić u Bajinoj Bašti, gde je Narodna stranka osnovala opštinski odbor.\nJeremić je istakao da opozicija neće "nikakav rumunski scenario niti revoluciju, nego promene na demokratskim izborima", a da je Vučić ustrojio sistem totalitarne vladavine tako da će ga "prvo, makar i najmanje načinjanje monopola moći koštati vlasti".\nJeremić je naveo da se SNS neće raspadati "poluraspadom kao SPS", koji je nastao na ideologiji građenoj decenijama, nego će "pasti odjednom", zato što naprednjake na okupu drži "isključivo goli interes i brutalno ostvarivanje koristi zloupotrebama, od lokalnog nivoa do vrha vlasti".\n"Kada u pitanje dođe ostvarivanje te koristi i kada se postavi pitanje da li će biti kažnjavanja onih koji su ostali na toj platformi, oni će se razbežati kao pacovi sa broda koji tone. Vučić je prešao sve etičke, vrednosne, političke i zakonske granice u vođenju države i svoje stranke", kazao je Jeremić.\nOn je istakao da Narodna stranka i opozicija moraju biti dobro organizovani i spremni za taj trenutak, jer svet neće dozvoliti promene ako je alternativa Vučiću haos.\n"Međunarodni akteri, koji su ovde izuzetno uticajni, bez obzira na to što im se interesi ne podudaraju, imaju jedan zajednički imenitelj – nijedan od njih ne voli neizvesnost, to jest da se ne zna šta će doći posle", naveo je Jeremić.\nOn je dodao da se "ta dilema otklanja sistematskim i upornim radom na izgradnji stranke koja će biti spremna da preuzme odgovornost za vođenje zemlje nakon pada Vučićevog režima".\nPredsednik Narodne stranke je kazao da bez zajedničkog nastupa opozicije promene neće biti moguće, i podsetio da je od uspostavljanja višestranačja u Srbiji vlast suštinski promenjena dva puta, 2000. i 2012. godine, i oba puta su se svi ujedinili protiv vlasti.\n"Narodna stranka, koliko god bila drugačija od ostalih stranaka u opoziciji, stvari posmatra strateški, a u srcu strategije za nastup na budućim fer izborima trebalo bi da bude zajedništvo opozicije. Zato ćemo učiniti apsolutno sve što je u našoj moći da opozicija ostane jedinstvena i da protesti budu nastavljeni", rekao je Jeremić.


Разматрање питања Космета у СБ УН од суштинског значаја за Србију\nHomePolitikaRazmatranje pitanja Kosmeta u SB UN od suštinskog značaja za Srbiju\nMinistar spoljnih poslova u Vladi Republike Srbije Nikola Selaković sastao se danas u Beogradu, na marginama skupa povodom 60-godišnjice prve konferencije Pokreta nesvrstanih zemalja, sa pomoćnikom generalnog sekretara Ujedinjenih nacija za Evropu, Centralnu Aziju i Amerike Miroslavom Jenčom.\nSagovornici su izrazili zadovoljstvo zbog toga što se sreću na ovako značajnom skupu koji afirmiše vrednosti multilateralizma i međunarodne saradnje.\nSelaković je istakao da su UN za Srbiju najznačajnija međunarodna organizacija, čija je uloga ključna za očuvanje teritorijalnog integriteta i suvereniteta naše zemlje.\nPrema njegovim rečima, Srbija se dosledno i u kontinuitetu zalaže za poštovanje principa međunarodnog prava, Rezolucije 1244 Saveta bezbednosti Ujedinjenih nacija i statusne neutralnosti međunarodnog prisustva na Kosovu i Metohiji.\nZa Srbiju je kontinuirano razmatranje pitanja Kosova i Metohije u SB UN od suštinskog značaja, kako bi međunarodna zajednica bila redovno i transparentno informisana o događajima na terenu, posebno ako se u obzir uzmu stalna nastojanja Prištine da destabilizuje situaciju, objasnio je on.\nŠef srpske diplomatije je sagovornika upoznao sa nedavnim dešavanjima na administrativnim prelazima na Kosmetu, naglasivši da ponašanje Prištine smatramo neprihvatljivim i opasnim po stabilnost regiona.\nOd UN očekujemo blagovremene, adekvatne i vidljive reakcije na brojne incidente, provokacije i jednostrane akte Prištine kojima se krši Rezolucija 1244 i ugrožavaju prava i bezbednost Srba i drugog nealbanskog stanovništva, a od Kfora da ostane statusno neutralan i da proaktivno deluje u cilju sprečavanja bilo kakvog narušavanja bezbednosne situacije na terenu, podvukao je ministar.\nOn je dodao da Priština sada novim antidamping merama na uvoz srpskih proizvoda nastavlja da opstruira proces normalizacije odnosa, istakavši da Beograd nastavlja da konstruktivno doprinosi dijalogu sa Prištinom i da je posvećen iznalaženju kompromisnih rešenja, ali da je neophodno da odgovoran pristup sprovođenju preuzetih obaveza konačno vidimo i sa prištinske strane.


Portal Sarajevo-RS.com - Pojavili se lažni sertifikati za njemački jezik\nPojavili se lažni sertifikati za njemački jezik\nsubota, 26 Avgust 2017 11:13\nPrilikom podnošenja zahtjeva za radne dozvole ili vize u Ambasadi Njemačke u Sarajevu, a za koje je potrebno priložiti dokaze o određenom nivou znanja njemačkog jezika, pojavili su se falsifikovani sertifikati koje podnosioci donose sa sobom, upozoravaju iz Ambasade Nemačke.\nKako su istakli, Ambasada ukazuje na to da centri za ispitivanje „Jobcentar Maglaj“ i „Jobcentar Brčko“ reklamiraju da pripadaju telc centrima za ispitivanje, a što je, kako navode, stupanjem u kontakt sa Centralom „Telc“ demantovano.\n„Osim toga, oba centra za ispitivanje navode da obavljaju TestDAF - ispite. Jedina ustanova koja u BiH posjeduje licencu za obavljanje „TestDAF“ ispita je „Goethe institut' “, naveli su oni.\nNapominjemo da su „TestDAF“ ispiti koje sprovodi „TestDAF institut“ iz Hagena u Njemačkoj, i sastavni je dio Univerziteta za učenje na daljinu „Hagen“.\nOva institucija ima tesnu saradnju sa Njemačkom službom za akademsku razmjenu „DAAD“, koja je prisutna na većini univerziteta u BiH.\n„Telc“ centri su škole jezika koje su dobile sertifikat od centrale u Njemačkoj da mogu izdavati jezičke sertifikate za deset svjetskih jezika, a trenutno je u ponudi 80 različitih testova.\nPostoji više od 2.000 „Telc“ partnera koji su dobili sertifikate širom svijeta, više od 150 „Telc“ edukatora, kao i više od 13.000 licenciranih lica ovlaštenih za provođenje jezičkih testova.\nU pokušaju stupanja u kontakt sa „Jobcentrima“ u Maglaju i Brčkom, na broj telefona u Maglaju niko se nije javljao, a za centar u Brčkom broj telefona nismo uspeli ni naći, pišu „Nezavisne“.\nViše iz kategorije: « Politička kriza na jesen još dublja Novinari u nikad gorem položaju »


NIS i Ministarstvo prosvete potpisali Memorandum o saradnji | NIS\nNIS > Presscentar > Vesti > NIS i Ministarstvo prosvete potpisali Memorandum o saradnji\nKompanija NIS i Ministarstvo prosvete, nauke i tehnološkog razvoja potpisali su danas Memorandum o saradnji kojim je predviđeno zajedničko delovanje u oblasti nauke i obrazovanja. Sporazum su potpisali Mladen Šarčević, ministar prosvete, nauke i tehnološkog razvoja i Kiril Tjurdenjev, generalni direktor NIS-a.\nKiril Tjurdenjev, generalni direktor NIS-a je ovom prilikom istakao da će kompanija nastaviti i dalje da ulaže u projekte podrške obrazovanju mladih u skladu sa svojim sloganom „Budućnost na delu“. „U 2018. očekujemo da će čak 25 mladih stručnjaka – stipendista NIS-a – postati naše kolege i na to smo posebno ponosni. Verujemo da podrška obrazovanju donosi bar dve dobrobiti: ulažemo u svoju budućnost i pomažemo napretku cele zajednice. Energija znanja biće i nadalje važan deo naše strategije,“, naglasio je Tjurdenjev.\nMladen Šarčević, ministar prosvete, nauke i tehnološkog razvoja izrazio je zadovoljstvo što je NIS kao kompanija prepoznata po ulaganju u nauku, znanje i mlade ljude. „Ovo je prava pomoć i podrška koja nama, ustanovama treba, a to je opremanje škola i kabineta, saradnja sa visoko školskim ustanovama, razmena znanja. Mislim da će ova saradnja ne samo u 2018 godini, već i u narednim godinama biti za dobrobit učenika i studenata Srbije, svakako i za kompaniju koja će imati stručnu radnu snagu,“ naglasio je ministar prosvete, nauke i tehnološkog razvoja.\nMemorandum o saradnji potpisan je u prostorijama Centra za promociju nauke, koje je kompanija NIS opremila u okviru programa „Zajednici zajedno“.\nPotpisivanje Memoranduma o saradnji sa Ministarstvom prosvete, nauke i tehnološkog razvoja, predstavlja nastavak promocije ulaganja u obrazovanje, koji NIS sprovodi već pet godina kroz program „Energija znanja“. Tako je do sada kroz ovaj program ostvarena saradnja sa 47 međunarodnih naučnih i obrazovnih ustanova u zemlji i inostranstvu, stipendirano više od 90 studenata, opremljeno gotovo 50 kabineta, laboratorija i učionica u gradovima širom Srbije i organizovano 33 olimpijada znanja iz fizike, hemije, matematike i ruskog jezika. Samo u protekloj godini NIS je potpisao ugovore o saradnji sa Ekonomskim fakultetom Univerziteta u Beogradu, Filološkim fakultetom Univerziteta u Banja Luci, Institutom Mihajlo Pupin u Beogradu, Organizacijom srpskih studenata iz inostranstva, kao i sa Gimnazijom Pirot, Visokom tehničkom školom u Zrenjaninu i tri srednje stručne škole u Pančevu. Takođe, kompanija je nastavila saradnju sa dosadašnjim partnerskim fakultetima- Univerzitetima u Novom Sadu i Beogradu, kao i sa Istraživačkom stanicom Petnica.


organska hrana – Aktivizam\nOrganizacija Azes Valboenses iz Portugala i organizacija Magnet iz Srbije pozivaju vas da se prijavite na omladinsku razmenu „RENATURE“ koja će biti održana u mestu Gondomar, u Portugalu od 31. marta do 9. aprila 2020. godine.\nUkoliko imaš između 18 i 30 godina, zanima te zaštita životne sredine, odgovorna i održiva potrošnja, uzgajanje organske hrane i proizvodnja ekološke kozmetike, a pored toga voliš da se družiš i radiš u internacionalnom timu, ovo je prava prilika za tebe!\nPoziv je otvoren za 5 učesnika i učesnice iz Srbije (4 plus jedan lider/liderka grupe) starosti od 18 do 30 godina koji su zaiteresovani za temu kojom se bavi razmena i koji su spremni da postanu „zeleni ambasadori“.\nLider/liderka grupe treba da imaju iskustvo u vođenju omladinskih razmena i održavanju radionica u oblasti neformalnog obrazovanja kao i da tečno govore engleski jezik.\nTroškovi smeštaja, ishrane i puta su pokriveni od strane organizatora. Za učesnike i učesnice iz Srbije budžet za kupovinu avionske karte je 360 EUR.\nViše informacija o razmeni možete pronaći klikom na sledeći link – Infopack ReNature.\nUkoliko ste zainteresovani, prijavite se popunjavanjem prijave na linku, najkasnije do 29. februara.


Manjak sirovina zatvara radna mjesta | BN\nManjak sirovina zatvara radna mjesta\nUprkos povećanju proizvodnje i tražnje namještaja nakon ovogodišnjih poplava, drvoprerađivači upozoravaju da će zbog neredovnog snabdijevanja drvetom biti primorani da otpuštaju radnike.\nRepublika Srpska 06.11.2014 | 09:15\nLazo Šinik, sekretar Udruženja šumarstva i prerade drveta pri Privrednoj komori RS, kaže da i pored toga što je većina firmi u drvnoj industriji i sama pretrpjela ogromnu štetu od poplava, to stanje se nije odrazilo na njihovo poslovanje. Prema njegovim riječima, za devet mjeseci ove godine zabilježen je rast proizvodnje od 12,5 odsto u odnosu na isti period prošle.\nUprkos tim dobrim pokazateljima, on upozorava da zbog smanjene isporuke repromaterijala pojedini proizvođači najavljuju otpuštanje radnika do kraja ove godine.\n"Svaki mjesec ove godine je bilježio dvocifrene stope rasta, mada su te stope u mjesecima poplava bile usporavane. Pozitivno poslovanje je rezultat povećane tražnje na domaćem tržištu, radi saniranja posljedica od poplava, ali i rezultat porasta izvoza", kazao je Šinik.\nNikola Vukelić, vlasnik Drvne industrije "Vukelić", koja svoju cjelokupnu proizvodnju izvozi na evropsko tržište, izrazio je nezadovoljstvo u poslovanju sa\n"Šumama Srpske" i istakao da isporuka sirovine od strane "Šuma Srpske" predstavlja veliki problem proizvođačima u RS.\n"U 'Šumama Srpske' ne poštuju ugovore s proizvođačima, polovinu ugovorene\nnarudžbe ne isporuče, što dovodi do ozbiljnog nedostatka osnovne sirovine", rekao je Vukelić i dodaje da su isključivo zbog problema s ulaznom sirovinom posljednjih godina bili primorani da otpuste 120 radnika.\nSa druge strane, iz "Šuma Srpske" nam je rečeno da prioritet u snabdijevanju imaju kupci sa većim stepenom finalizacije prema listi koju sačinjava Ministarstvo industrije, energetike i rudarstva RS.\nKako navode, do problema u izvršenju proizvodno-finansijskog plana dovele su ovogodišnje poplave i trenutno izvršenje u odnosu na godišnji plan je 78 odsto, dok je izvršenje prema kupcima u skladu sa zaključenim ugovorima na godišnjem nivou oko 70 odsto.\n"Osnovni razlog zašto pojedinim drvoprerađivačima nije isporučen veći procenat ugovorene količine jeste konstantan dug za preuzete šumske drvne sortimente tokom cijele godine", napominju u "Šuma Srpske" i ističu da se drvoprerađivačima iz RS isporučuje na odloženo plaćanje i da često dolazi do prekoračenja ugovorenog valutnog roka, te su dugovanja drvoprerađivača prema "Šumama Srpske" dostigla iznos od nekoliko miliona konvertibilnih maraka.\nTakođe, dodaju da su kapaciteti drvoprerađivača mnogo veći i da nemaju mogućnosti da proizvedu veće količine šumskih drvnih sortimenata od predviđenih.\nKoliko je drvoprerađivačka industrija važna, govore podaci iz Privredne komore RS, prema kojima je izvoz drvne industrije ove godine veći za 3,70 odsto u odnosu na prošlu i vjeruju da će se trend rasta održati. Vodeća država po uvozu namještaja i drveta je Njemačka, zatim Italija, Hrvatska i Holandija.\nNegativan uticaj poplava je najviše pogodio sektor šumarstva, gdje je za devet mjeseci ove godine zabilježen pad za 4,70 odsto u odnosu na isti period prošle godine, a što je za 10 odsto manje od planiranog rasta.\nKao posljedica ovog pada ističe se pojava klizišta nakon poplava, koja su urušila putne komunikacije. Ako vremenske prilike budu dozvolile, ovaj sektor ima u planu do kraja godine da nadoknadi dio proizvodnje šumskih sortimenata.


Vuksanović Stanković: Neću da rasturam bračnu zajednicu da bih ostvarivala političku karijeru – Borba\nVuksanović Stanković: Neću da rasturam bračnu zajednicu da bih ostvarivala političku karijeru\nCrna Gora će bez izgradnje makar minimuma povjerenja u izborni proces nazadovati u evropskim integracijama, a politički sistem može biti doveden do potpune paralize, ocijenila je kandidat za predsjednika Socijaldemokratske partije (SDP), Draginja Vuksanović Stanković.\nOna je u intervjuu agenciji MINA kazala da je afera “Koverta” do kraja ogolila sistem izbornih manipuacija kojima se služi Demokratska partija socijalista (DPS), dodajući da nije ništa objavljeno što javnost nije znala, već je ovoga puta konkretno dokumentovano.\n„Bez izgradnje makar minimuma povjerenja u izborni proces Crna Gora će dalje nazadovati u evropskoj integraciji, a politički sistem može biti doveden do potpune paralize“, ocijenila je Vuksanović Stanković.\nPrema njenim riječima, vlast toga mora biti voma svjesna i tim krupnim pitanjem se baviti ozbiljno, a ne demagoški i propagandistički.\n„Oni se sada ponašaju kao da je sve u redu, kao da javnost nije svojim očima vidjela aferu “Koverta”, kao da EU u svom izvještaju nikada decidnije ne upozorava na nepostojanje uslova za slobodne izbore. Zamislite zemlju – formalnog lidera EU integracija koja samo godinu dana prije izbora, po riječima naših evropskih partnera, nema minimum uslova za njihovo sprovođenje“, navela je Vuksanović Stanković.\nKako je dodala, vlast tim povodom ništa ozbiljno ne radi, već se pretvara da je sve u redu.\n„Radi istine mora se istaći i nespremnost opozicije da i sama zauzme ozbiljniji pristup i inicijativnost po ovom pitanju, koji bi bio lišen isključivosti i radikalnih pristupa o kojima je EU već iskazala svoj jasan stav. I o takvoj opozicionoj politici i posebno o njenim akterima“, rekla je Vuksanović Stanković.\nKada je riječ o uslovima za učešće na parlamentarnim izborima naredne godine, Vuksanović Stanković je ponovila stav SDP-a da je preduslov svakog dogovora o cjelovitoj reformi zakonodavstva da se prethodno postigne dogovor o formiranju tehničke vlade, o svim elementima tog modela – kakav će biti njen mandat i koliko će biti njeno trajanje da bi taj aranžman uopšte imao smisla.\n„Dogovor o zakonima, a da nemamo adekvatan mehanizam primjene tog dogovora kroz model tehničke vlade ne znači ništa, niti ima smisla i neće otkloniti suštinu problema“, tvrdi Vuksanović Stanković.\nKako je naglasila, opozicija ne traži tehničku vladu radi vršenja vlasti sa DPS-om, jer su takve predloge više puta odbili, već da bi kontorlisali izborni proces i sprječavali zloupotrebe.\n„Svako ko ovo pitanje želi da sagleda elementarno realno izvući će ovakav zaključak. Da li to shvataju u vlasti teško je sa sigurnošću reći. Vidjeli smo da predsjednik i zamjenik predsjednika DPS-a imaju oprečne stavove po ovom pitanju“, rekla je Vuksanović Stanković.\nOna je kazala da je velika odgovornost primarno na vlasti da shvati realnost da je prošlo vrijeme raznih snimaka, koverti, kupovina ličnih karata i da ta praksa ne vodi nikuda, sem u još dublju političku i socioekonomsku krizu.\nPrema riječima Vuksanović Stanković, interes građana su stabilnost i fer izbori, do kojih se, kako smatra, jedino može doći tako što će na raspolaganju biti konkretni mehanizmi kontrole procesa.\n„SDP želi da bude konstruktivan dio takvog cjelovitog rješenja, a nipošto nećemo učestvovati u fingiranju procesa kroz poznati repertoar zloupotreba u režiji vlasti o kojima i naša i evropska javnost već sve zna“, poručila je Vuksanović Stanković.\nVuksanović Stanković je, govoreći o razlozima za kandidaturu, kazala da su Crnoj Gori potrebne stabilne i progresivne promjene, koje mora da iznese nova generacija.\n„Te promjene ne smiju da budu radikalne, već one moraju da obezbijede stabilnost. Istovremeno, moraju biti dinamičnije i progresivnije“, navela je Vuksanović Stanković.\nOna smatra da je Crnoj Gori potrebna nova energija, građanima sigurnost, a svima optimizam i energija.\n„Generacija koju ja predstavljam s pravom traži da sa puno samopouzdanja, energije i osmijehom gradimo bolju budućnost. Osjećam da mogu da doprinesem u ovom smjeru. Uvjerena sam da predstavljam ogromnu većinu građana Crne Gore koji s pravom traže i zaslužuju boljitak u godinama koje su ispred nas“, istakla je Vuksanović Stanković.\nKako je kazala, ponosna je što je kandidat za predsjednika državotvorne partije, koja je uvijek imala viziju i išla ispred svog vremena, svjesna i svih grešaka na tom putu.\n„To SDP pokazuje i podrškom mojoj kandidaturi odnosno željom da izvrši smjenu generacija, da otvori prostor za mlade i nove ljude koji će svi zajedno činiti tim za novu i bolju Crnu Goru – državu svih“, rekla je Vuksanović Stanković.\nOna je navela da je SDP jedina partija koja je ostvarila sve svoje strateške državne ciljeve zapisane na samom početku crnogorskog višestranačja prije skoro tri decenije – i nezavisna i građanska Crna Gora, NATO članstvo i EU put.\n„Naravno, svjesni smo i svih grešaka koje smo pravili na tom putu. SDP je partija koja je nakon svih ovih dostignuća napustila vlast smatrajući da je stanje u zemlji potrebno mijenjati, da Crna Gora nije jednako svih nas, da živimo u zemlji gdje je partija snažnija od države, da postoje privilegovani pojedinci i interesne grupe, da sve više mladih zbog lošeg socioekonomskog stanja napušta Crnu Goru“, rekla je Vuksanović Stanković.\nOna je kazala da je Krivokapić odustajanjem od kandidature pokazao da želi da otvori prostor za novu generaciju lidera i da pomogne u suočavanju sa novim izazovima, dodajući da je upravo to veliki, za crnogorske prilike, specifični kvalitet SDP-a koji pokazuje zbog čega ta partija uspješno traje tri decenije u crnogorskoj politici.\nVuksanović Stanković je, na pitanje šta će biti njeni prioriteti po preuzimanju funkcije i koliko će se razlikovati u odnosu na politiku Krivokapića, rekla da nije riječ o razlikama, već pristupu i ciljevima.\n„Ne razmišlja o razlikama i ne mislim u razlikama. Ovde je riječ o pristupu i ciljevima, a moj pristup je orijentacija na građane i njihove potrebe. Moj zadatak je da pokrenem ogromnu količinu energije i optimizma koji su utihnuli u prethodnim godinama usled besomučnih, nerijetko bespotrebnih, konflikata između političkih aktera i partija. Ja iskreno vjerujem da mogu da dam doprinos u tom smislu“, poručila je Vuksanović Stanković.\nNa pitanje koliko na njen rad i na dalje pozicioniranje SDP-a može uticati činjenica da je supruga vrhovnog državnog tužioca, Vuksanović Stanković je pitala zar neko može pomisliti da se ona može na bilo koji način miješati u posao supruga i obrnuto, da bi se usudili i to dozvolili.\n„Ne mislite valjda da treba da rasturam bračnu zajednicu da bih ostvarivala političku karijeru, da patrijarhalni obrazac može biti mjera mog političkog djelovanja? Ne mislite valjda da ću izaći u susret malicioznim, marginalnim, malograđanskim, provincijskim i u suštini primitivnim zahtjevima nekih pojedinaca i grupa čiji je cilj da uređuje moj i privatni život bilo kog građanina Crne Gore?“, navela je Vuksanović Stanković.\nGovoreći o mogućnosti ponovne koalicije sa vladajućom partijom i saradnji sa nekim drugim strankama na političkoj sceni, ona je podsjetila da je SDP opoziciona partija koja je vlast sa DPS svojevoljno napustila zbog političkih principa i želeći da pomogne stvaranje kvalitetne građanske i evropske alternative.\n„Rijetki su primjeri, ako opšte postoje, da je bilo ko u Crnoj Gori tako nešto uradio. Nakon izbora 2016. godine, od vrha vlasti je bilo u više navrata poziva opoziciji da udje u Vladu pa je to SDP, kao i ostatak opozicije, odbio“, navela je Vuksanović Stanković.\nDa bi se neko kvalifikovao da sa SDP-om sarađuje u političko-programskom smislu, prema njenim riječima, mora sa to partijom da dijeli fundamentalne političke vrijednosti.\n„Neupitnost nezavisne, građanske, multietničke, evropske i evroatlantske Crne Gore je svakako preduslov bilo kakvog političkog partnerstva sa bilo kim“, rekla je Vuksanović Stanković.\nOna je kazala da SDP tri decenije gradi svoj put na tim bazičnim političkim vrijednostima i da žele da te temelje programskog djelovanja u narednom periodu dodatno jačaju.\n„Ne u cilju promovisanja jeftinog kvazipatriotizma i sa njim povezanog folklora i galame koji je najčešće kontraproduktivan, već isključivo u cilju boljeg, kvalitetnijeg i bogatijeg života svakog građanina. Jedino na tom konceptu se može mijenjati Crna Gora na bolje i spremni smo da pružimo ruku svima koji na ovaj način vide političke procese i neminovne promjene“, istakla je Vuksanović Stanković.\nKada je riječ o promjenama u rukovodećim strukturama, Vuksanović Stanković smatra da je vrijeme da se obezbijedi mnogo više prostora za kadrovsku obnovu SDP-a.\nPrema njenim riječima, SDP ima kvalitetan kadar za izazove koji čekaju partiju i državu u budućnosti, kako obrazovane mlade ljude tako i one starije sa ogromnim znanjem i iskustvom bez kojega nijedna ozbiljna politika ne može ići naprijed.\nVuksanović Stanković je, kada je riječ o njenim budućim najbližim saradnicima, kazala da SDP nije i nikada neće biti autoritarna partija i da joj nijesu potrebni saradnici koji će biti izvršioci autoritarnih zahtjeva njihovog lidera.\n„Meni, a kad kažem meni mislim i SDP-u i celoj Crnoj Gori, potrebni su jaki karakteri, snažni pojedinci, oni koji imaju energiju, viziju i volju da se bave građanima i njihovim potrebama“, naglasila je Vuksanović Stanković.\nSkandal u Skupštini: Katnić saopštio da je Milan Knežević osuđen bez dokaza!\nU Andrijevici: Mladići zapalili kamion\nVlada diže glas u znak podrške ministarki Bratić: Vrijednosti na kojima počiva Crna…\nDubioza kolektiv komentariše 2 godine ago\nNiko to normalan ne bi ni tražio ali ćeš kandidaturom rasturiti i ono malo od partije, ako je što preteklo, jer ovo nije ni Danska ni Švedska, no Balkan.I put u pakao je popločan dobrim namjerama.


LSV | UDS ide na izbore, borimo se protiv Vučića i za evropsku Srbiju\nNOVI SAD - Generalni sekretar Lige socijaldemokrata Vojvodine i koordinator Vojvođanskog fronta Bojan Kostreš izjavio je da su predstavnici koalicije Ujedinjena demokratska Srbija (UDS) imali otvoren i prijateljski razgovor sa ambasadorom SAD u Srbiji Entonijem Godfrijem. Kako je rekao, ambasadoru su saopštili da na predstojećim izborima žele da se bore protiv nacionalističkog i centralističkog režima Aleksandra Vučića i nacionalističke i centalističke opozicije, i da pruže evropsku alternativu građanima Srbije.\n- U otvorenom i prijateljskom razgovoru preneli smo ambasadoru da smo odlučili da se na izborima, iako izborni uslovi nisu idealni, borimo protiv nacionalističkog i centralističkog režima Aleksandra Vučića i nacionalističke i centalističke opozicije, ali i da pružimo evropsku alternativu postojećoj politici. Izneli smo stav da je bojkot pogrešan način borbe za demokratsku, modernu, evropsku i bolju Srbiju - rekao je Kostreš za agenciju Beta.\nPovodom najavljenog sastanka sa predsednikom Srbije oko vođenja kampanje i eventualnom odlaganju izbora zbog epidemije koronavirusa, Kostreš ističe da u ovom trenutku prioritet treba dati lekarima i stručnjacima epidemiolozima. On je u izjavi za list danas rekao da je Liga spremna za izbore, ali da će, ukoliko se proceni da je odlaganje izbora neophodno, LSV to prihvatiti.


Brnabić: Stav Haradinaja govori da Priština ne želi dijalog – NovostiDana.rs\nBrnabić: Stav Haradinaja govori da Priština ne želi dijalog\nPosle sastanka premijera zemalja učesnica Samita Zapadnog Balkana u okviru Berlinskog procesa, Brnabić je novinarima kazala da ne može da razume šta znači da Priština prizna Srbiju koja je članica UN.“Srbija je članica svih medjunarodnih institucija i ne treba nam priznanje Prištine, to nije nešto što je na stolu. Taj stav govori da oni ne žele dijalog. O čemu treba da bude dijalog ako vi ulazite u njega s odredjenim rešenjem“, rekla je Brnabić.\nOna je kazala je i da je „tužno videti“ da je posle više godina rasta trgovinskih odnosa u regionu danas situacija mnogo lošija nego pre dve ili pet godina kada je počeo Berlinski proces.\n„Pravi način da se ide u budućnost je saradnja, a ne takse, zabrana slobodnog kretanja. To je stvar prošlosti, a ne budućnosti“, rekla je Brnabić.\nOna je navela da joj je britanska premijerka Tereza Mej danas kazala da će na predstojećem sastanku s Haradinajem pozvati kosovskog premijera da ukine ili suspenduje takse od 100 odsto na uvoz robe iz Srbije i BiH kako bi dijalog Beograda i Prištine bio nastavljen.\n„Nadam se da će ona (Mej) možda imati neki uticaj da se Haradinaj urazumi, mada nemam velika očekivanja“, rekla je srpska premijerka.\nKazala je da je s Mej razgovarala o odnosima dve zemlje posle Bregzita i da su u toku pregovori Beograda i Londona o nekoliko sporazuma, uključujući trgovinski.\n„Mej je rekla da postoji sve veći broj investitora koji su zainteresovani za Srbiju, zato je neophodno da što pre imamo trgovinski sporazum“, dodala je Brnabić.\nOna je kazala da se „nada da će neko uspeti“ da objasni Haradinaju da takse pre svega štete Albancima na Kosovu.\n„Maloprodajne cene na Kosovu porasle su 5,3 odsto od uvodjenja taksi, trgovinski deficit je porastao 6,4 odsto, to je neodrživo za njihova preduzeća, oni vode sebe u samoizolaciju, ali štete i celom regionu“, navela je.\nBrnabić je rekla da je sa severnomakedonskim premijerom Zoranom Zaevom danas razgovarala o otvaranju jednošalterskog sistema na graničnim prelazima izmedju Srbije i Severne Makedonije i o ratifikaciji sporazuma o medjusobnom priznavanju autorizovanih ekonomskih operatera, što znači da će se mnogo manje čekati na graničnim prelazima.\n„Nadam se da će to biti sprovedeno do kraja jula na oba granična prelaza sa Severnom Makedonijom Tabanovce i Preševo“, dodala je.\nBrnabić je ponovila da je samit u Trstu 2017. u okviru Berlinskog procesa bio poslednji pozitivan samit sa jasnim rezultatima.\n„Tada je potpisan ugovor o transportnoj zajednici Jugoistčne Evrope, formiran Komorski investicioni forum zapadnobalkanske šestorke, potpisan akcioni plan za regionalno ekonomsko povezivanje“, navela je predsednica Vlade Srbije.\nNa današnjem sastanku učestvovali su i premijeri Crne Gore, Severne Makedonije, Kosova i Albanije, Duško Marković, Zoran Zaev, Ramuš Haradinaj i Edi Rama i predsedavajući Saveta ministara BiH Denis Zvizdić.\nMedju učesnicima su i kancelarka Merkel, premijeri Velike Britanije i Francuske, Tereza Mej i Eduar Filip, predsednik i premijer Poljske, Andžej Duda i Mateuš Moravjecki, šefica evropske diplomatije Federika Mogerini i generalna sekretarka Saveta za regionalnu saradnju Majlinda Bregu.\nŠvajcarski radio: Vučiću i Djukanoviću dobro dodje crkvena svadja\nMarković i Brnabić razgovarali o zakonu o slobodi veroispovesti (VIDEO)


Udružuju se Panasonik i Tesla motors\nMultinacionalna japanska kompanija Panasonik zainteresovana je za udruživanje sa Tesla motorsom.\n21. novembar 2016. 15:00\nIako su zbog neočekivanog ishoda izbora u SAD i pobede Donalda Trampa berzanski indeksi uzdrmani, a nepoverenje u tržište raste, pregovori između Panasonika i Tesle ulaze u finalnu fazu, kada se razgovara o konkretnim udelima. Analitičare posebno zanima pitanje: šta takva poslovna politika korporacije Panasonik, usmerena ka tržištu SAD, može da donese partnerima u Evropi. Odluka o spajanju dve kompanije postala je još izvesnija posle uspešne saradnje Tesla motorsa i Panasonika u izgradnji solarnih ćelija i modula u fabrici SolarCity u NJujorku i naročito posle obelodanjivanja "Teslinog" plana o kupovini te fabrike.\nProizvođač električnih automobila, koji sa japanskom kompanijom već sarađuje na programu baterija za kola, najavio je, za narednu godinu, pokretanje proizvodnje fotonaponskih komponenti. Ipak, auto-industrija je samo jedan aspekt ove, očigledno, inspirativne saradnje i već se naziru novi projekti, poput proizvodnje solarnih crepova koji će imati nižu cenu od konvencionalnih pokrivača kuća i zgrada. Neizostavno je u tom kontekstu pomenuti Ilona Maska, koji je ne samo jedan od osnivača, već i spiritus movens Tesla motorsa. Mask je svojom poslovnom vizijom uzdrmao, više od jednog veka staru, raspodelu snaga unutar raznih industrija direktno povezanih sa automobilima. I tu se ne zaustavlja, naprotiv. NJegovi (r)evolucioni napori usmereni su na to da nadgradi viziju Nikole Tesle o proizvodnji i upotrebi struje.\nSve ukazuje na to da proširenje poslovne saradnje Panasonika i Tesla motorsa dolazi u pravi čas. Panasonik se okreće ka auto-industriji u kojoj prepoznaje veliki potencijal i razvojnu šansu, s obzirom na to da je svet na prekretnici da se sa fosilnih goriva preusmeri na struju i druga alternativna goriva. Plan Panasonika je da većim prisustvom u autombilskom sektoru, sa proizvodima poput vozačkih kontrolnih jedinica, udvostruči godišnji prihod, koji bi do marta 2019. godine trebalo da dostigne 19 milijardi dolara. To je i deo strategije kojom menadžment nastoji da smanji zavisnost kompanije od električnih aparata za domaćinstvo. Procenjuje se da će integracija sa Tesla motorsom pomoći Panasoniku da napravi pomak, doduše manji, ali ipak dovoljan, da se nastavi ekspanzija i u tom tradicionalnom segmenti gde je, već godinama unazad, lider. Panasonik u Tesla motorsu vidi priliku za dalji napredak, ali i za ravnomerno preraspoređivanje rizika poslovanja i jačanje mogućnosti za dalji rast profita.\nKompanije Tesla motors i Panasonik udružile su se u potrazi za još jednim partnerom kako bi zaokružile finansijsku konstrukciju od milijardu dolara neophodnih za izgradnju fabrike baterija. Procenjuje se da će giga fabrika, kako je još nazivaju, smanjiti troškove proizvodnje za 40 odsto, tako što će centralizovati proizvodnju i podići raspoložive kapacitete na 30 gigavat-časova. Ističe se, takođe, da će giga fabrika, koja bi trebalo da počne da radi 2017. godine, otvoriti novu eru u proizvodnji električnih automobila.


Srbin do Volge\nSasvim nenametljivo, jer nikad nije ni bio deo ovdašnje estradne politike, ušetao je dr Nenad Popović u javni život Srbije, i to na način na koji nije tipičan ni za ove ljude ni za ovo podneblje.\nMnogi koji se inače poslovično bave biografijama poznatih ličnosti, dugo nisu znali da je Popović predsednik međunarodne kompanije ABS Holding, koja zapošljava pet hiljada ljudi (samo u Srbiji 1.500 zaposlenih), i da je svoj prvi veliki novac zaradio radeći u švajcarskoj trgovinskoj kompaniji Euromin.\nČim je postao dovoljno finansijski samostalan, otvorio je u Rusiji svoju prvu fabriku elektroopreme u Čeboksariju na reci Volgi, inače glavnom gradu minijaturne Čuvaške Republike.\nTako je počela jedna hrabra poslovna avantura koja je imala srećan ishod, jer je ABS Holding, radeći opremu za relejnu zaštitu, prisutan u skoro svim državama bivšeg Sovjetskog saveza.\nU samoj Srbiji, Popovićev ABS holding ima u svom sastavu veći deo domaće elektroenergetske proizvodnje.\nMada je u domovini viđen kao "ruski čovek", nikada ništa ružno o Americi nije progovorio, nego je, naprotiv, u više navrata isticao kako je ta velika zemlja naš politički i ekonomski prijatelj. U duhu te filozofije, bio je i osnivač Srpsko-američkog centra.\nIpak, njegov ekonomski pragmatizam, ali i nesumnjiva naklonost Rusiji, dovela ga je kao predavača na Univerzitet Lomonosov i na Rudarski fakultet Moskovskog univerziteta.Uzgred, objavio je preko 40 naučnih radova, napisao dve knjige i pokrenuo organizacije po imenu Istočnoevropski centar za strateški razvoj.\nMada je, žargonski rečeno, "mašinac po struci", stigao je da doktorira ekonomiju, i kao nekome ko ima iskustva u poslovima na azijskom kontinentu treba mu apsolutno verovati kad povremeno podseti one kojima se svet završava kod Cvetkove pijace - da su dva najperspektivnija tržišta današnjice Rusija i Kina.\nKad ga je ambasador Ruske Federacije u Srbiji Aleksandar Konuzin odlikovao ordenom za zasluge u jačanju srpsko-ruskih odnosa u oblasti ekonomije i kulture, uz reči : "...Dragi Nenade, veoma sam ponosan što mogu lično da ti uručim orden...", Popović je na prijem tim povodom pozvao svoje prijatelje, od kojih su mnogi međusobno ljuti politički i ideološki neprijatelji, pokazujući tako jednu veliku ljudsku širinu i toleranciju, neuobičajenu za karakter današnjih srpskih političara kojima se međusobni animoziteti i ružne reči podrazumevaju.\nZna li Srbija ovakve ljude da poštuje i da ih na pravi način iskoristi?


Međunarodni poljoprovredni sajam od 15. do 21. maja - PKS-RPK Novi Sad\nNa Novosadskom sajmu će od 15. do 21. maja biti održan 85. Međunarodni poljoprivredni sajam na kome će se predstaviti 1.500 izlagača iz ukupno 30 zemalja, uključujući i Srbiju, najavljeno je 3. maja 2018. godine na konferenciji u Beogradu.\nKako je rečeno, ovogodišnji sajam obeležiće Nacionalna izložba stoke, Izložba poljoprivredne mehanizacije, deset kolektivnih izložbi, izložba organske hrane i proizvoda sa oznakom geografskog porekla, više do 50 stručnih i poslovnih skupova, poklon igra za posetioce…\nGeneralni direktor Novosadskog sajma Slobodan Cvetković je naveo da će se ove godine na sajmu predstaviti Francuska, Austrija, Holandija, Španija, Italija, Izreal, Tunis, Bosna i Hercegovina…\nOn se zahvalio Ministarstvu poljoprivrede, šumarstva i vodoprivrede koje, dodao je, godinama unazad podržava sve aktivnosti u vezi sa Međunarodnim poljoprivrednim sajmom.\nJedan od zaštitinih znakova tog sajma je poklon igra za posetioce sa kupljenim ulaznicama, a Cvetković kaže da će ove godine dva srećna dobitnika sa sajma otići sa traktorom, a jedan sa rotofrezom.\nReč je o traktorima „belarus 622“ i „john deere 5045 d“ i rotofrezi „hisarlar“, a kako je najavljeno, tokom sajma će 18. i 19. maja biti održan i Prolećni festival vina na kojem će oko 100 izlagača promovisati najkvalitetnija vina i rakije sa ovih prostora.\nNajskuplji traktor Džon Dir za 300.000 evra\nNa konferenciji je rečeno i da će, kada je reč o mehanizaciji, najskuplji eksponat na sajmu biti samohodna vadilica šećerne repe „holmer“ T4-40 koja košta oko 600.000 evra, dok će najskuplji među traktorima biti guseničar „john deere 8345 RT“ koji će zainteresovani moći da kupe za 300.000 evra.\nDržavni sekretar Ministarstva poljoprivrede, šumarstva i vodoprivrede Željko Radošević je rekao da će se to ministarstvo na sajmu tradicionalno predstaviti na svom štandu u „Master“ hali Novosadskog sajma.\n„Godinama unazad smo na tom istom mestu i svake godine sa velikim zadovoljstvom pružamo jasnu i nedvosmislenu podršku sajmu koji je brend ne samo Novog Sada, već i Srbije“, rekao je on.\nKako je istakao, Ministarstvo poljoprivrede će u cilju povećanja konkurentnosti organizovati izložbu „Kvalitet više“ koja će se, dodao je, ove godine realizovati na većoj površini u hali 6 Novosadskog sajma.\n„Na jednom mestu predstaviće se proizvodi sa datom vrednošću, organski proizvodi i proizvodi sa oznakama geografskog porekla“, naveo je Radošević.\nOn je, između ostalog, najavio da će 17. maja u Kongresnom centru „Master“ biti održana radionica „IPARD – iskustva i mogućnosti“ i izrazio očekivanje da će ta radionica izazvati veliku pažnju naših poljoprivrednika.\nPokrajinski finansijski podsticaji u poljoprivredi, vodoprivredi i šumarstvu trebalo bi ove godine da budu regionalno ravnomerno raspoređeni, istakao je…\nOva godina bila je pogubna za srpsku malinu. Nepovoljni klimatski uslovi, ekstremno hladne zime, vrela leta, grad i sneg…\nDo kraja iduće sedmice predlog mera za ublažavanje posledica suše\nDo kraja sledeće sedmice radna grupa Ministarstva poljoprivrede će pripemiti predlog mera za ublažavanje posledica suše, rekao je danas…\nU Srbiju stižu ovce i koze iz Albanije\nAlbanski uzgajivači od danas mogu da počnu s izvozom malih ovaca i koza i njihovog mesa u Srbiju, saopštilo…\nPrema Pravilniku o korišćenju podsticaja za promotivne aktivnosti u poljoprivredi i ruralnom razvoju, objavljenom u ,,Službenom glasniku RS”, u…\nNa sastanku održanog 15. jula 2017. godine prizvodača maline i hladnjačara sa ministrom poljoprivrede Branislavom Nedimovićem postignut je dogovor…


Savo čestitao Zvezdi, ko to želi nestabilan Partizan? - Sportske.net\nIzvor: Sportske.net, Nova S\nMilošević se i jutros osvrnuo na pisanja pojedinih beogradskih medija.\nOglasio se i Vazura, da li se legenda vraća u Partizan?Zvezda spremila prva dva pojačanja, hoće li ovako izgledati put do Lige šampiona?Zvezda objavila nove snimke šampionskog slavlja, šta je Stanković rekao igračima u svlačionici?Od juče se širom Evrope još glasnije priča o Filipu Stevanoviću, ali kakav se tekst pojavio o Partizanu...Zvezdi uručena DVA pehara, i to nije sve!\nTrener Partizana Savo Milošević je u jutarnjem programu Nove S govorio o navodnom sukobu sa navijačima "crno-belih" koji je već demantovao na konferenciji za medije pred meč sa Mladosti iz Lučana.\nNekoliko dana pre toga, pojavila se i informacija da će Milošević napustiti Partizan kako bi preuzeo klubu Aston Vile.\n"Jako je zanimljivo da su se obe priče pojavile u dva dana. Ne sumnjam da bi mnogi voleli da mi vide leđa. Ne bih voleo da pričinim zadovoljstvo onima koji žele da destabilizuju Partizan. Ima onih koji žele nestabilan Partizan. Sami će se prepoznati.\nTu priču sam zatvorio pre neki dan na konferenciji za medije. Dugo sam izbegavao da pričam o tome, a priča je počela pre mesec i po dana. U jednom trenutku je došla do mene. Ja nisam hteo da komentarišem to, naučio sam, dugo sam u javnosti, da izbegavam komentare, izmišljotine, budalaštine i da se ne bavim tim stvarima. Ipak, morao sam da se bavim time jer je priča otišla predaleko", kazao je Milošević.\nStrateg Partizana je čestitao Crvenoj zvezdi na tituli, pa istakao da želi da trofej Kupa Srbije ostane u Humskoj.\n"Čestitam Zvezdi na osvojenoj tituli, a mi ćemo se potruditi da drugi trofej završi kod nas. Neće biti lako, imamo dve utakmice i finale, svi protivnici koji su ostali imaju ambiciju da ostvare preko kupa učešće u kvalifikacijama za Ligu Evrope. To takmičenje često nosi sa sobom iznenađenje. Verujem da smo spremni da to ponovo uradimo. Prošle godine smo to uradili, sada imamo još bolji tim. Imamo motiv i želju i verujem da možemo", smatra šef struke u Humskoj.


Kako je nastao bankomat: Ideja iz 1939. koju je jedna svetska banka prvo prihvatila a potom zbog jednog razloga oštro odbacila\nBankomat, mašina bez koje većina nas ne može "pregurati" mesec, proslavio je svoju 52. godišnjicu u junu ove godine, na dan kada je prvi takav uređaj postavljen 1967. godine u banci u severnom Londonu.\nIako se pronalazačem bankomata smatra Džon Šeperd-Baron, prvi kome je palo na pamet da uzima novac sa svog računa pomoću mašine zapravo bio je Luter Dorž Simjian, američki inovator jermenskog porekla, i to 1939. godine.\nNjegovom idejom oduševila se banka "Sitigrup" i ponudila tu uslugu svojim klijentima. Međutim, svega nakon nekoliko meseci, banka je objavila da prestaje s projektom zbog nedostatka interesa.\nNakon toga dugo niko nije bio zainteresovan za razvoj uređaja, a tek je gotovo 30 godina kasnije (1967.) banka "Berklis" u Londonu postavila bankomat, koji je bio početak razvoja i širenja bankomata po celom svetu.\nMogućnost koja je bankomate podigla na nivo više uvedena je godinu dana kasnije, a za to je zaslužan Donald Vetcel iz Dalasa. On je omogućio da ljudi mogu koristiti bankomat za osnovnu funkciju – uzeti bilo koju svotu, uz uslov da je imaju na računu.\nDanas u svetu ima oko tri miliona bankomata, a predviđa se da će ih do 2020. biti milion više.\nVelika Britanija ih ima 1.074, a evropski prosek je 960.\nNajmanji broj bankomata na milion stanovnika u Evropi ima Švedska, tek 333.


Hašim Tači u UN: Priština će pokrenuti tužbu protiv Srbije za genocid! | Skandalozno\nHašim Tači u UN: Priština će pokrenuti tužbu protiv Srbije za genocid!\nKosovski ministar spoljnih poslova Hašim Tači rekao je danas na sednici Saveta bezbednosti Ujedinjenih nacija o Kosovu da će Priština uskoro pokrenuti tužbu protiv Srbije za genocid i zatražiti odštetu, a prema njegovim rečima, za to je pripremljena odgovarajuća dokumentacija.\nTači je takođe rekao da Priština traži nezavisnu međunarodnu istragu o incidentu u Kumanovu, kada su u oružanom sukobu ubijeni osmorica makednonskih policajaca i 14 napadača.\nKosovska vlada osuđuje nasilje. Nećemo podržati nijednu akciju koja će destabilizovati Makedoniju. Snažno podržavamo Ohridski sporazum”, rekao je Tači.\nOn je ocenio kao “neosnovane” optužbe iz izveštaja specijalnog izvestioca Saveta Evropa Dika Martija u vezi sa kršenjem ljudskih prava na Kosovu, ali je dodao da Kosovo podržava osnivanje specijalnog suda za ratne zločine OVK i da je svrha te sudske institucije da “izoluje pojedinačne slučajeve negativnih dela”.\n“Mi verujemo da je većina optužnica neosnovana, ali da bismo očistili našu borbu i kako bismo izolovali pojedinačne slučajeve gde je moglo da dođe do negativnih dela, mi ćemo osnovati ovu nezavisnu i međunarodnu instituciju”, rekao je Tači.\nOn je dodao da još uvek nije poznata sudbina 1.600 nestalih osoba na Kosovu, od koji su većina Albanci.\nTači je najavio da će Kosovo sagraditi spomenik žrtvama Holokausta u Drugom svetskom ratu, i istakao da se “ne sme zaboraviti ni nacionalizam režima Slobodana Miloševića (u Srbiji), kako se ne bi vratio”.\n“Niko na Balkanu, ali i šire neće zaboraviti teror i genocid koji je izvršio Slobodan Milošević i oni koji su ga podržavali. Niko na Balkanu, ali ni u svetu neće zaboraviti genocid koji je izvršen u Srebrenici, niko neće zaboraviti ni presudu Haškog tribunala protiv lidera Srbije koji je nedvosmisleno konstatovao da je srpska država glavni krivac za rat na Kosovu, za etničko čiščenje na rasističkim osnovama i stremljenje za stvaranje Velike Srbije”, kazao je Tači.\nOn je takođ istakao da je prioritet kosovske vlade da stvori nova radna mesta i u tom kontekstu istakao da će zahvaljujući francuskim investicijama u ski centar Brezovica 2.000 ljudi dobiti posao, a kako je rekao to će pomoći suživot tamošnjih Srba i Albanaca.\nTači je ocenio da bi Beograd i Priština uskoro trebalo da pristupe međusobnom priznanju, koje bi Kosovu omogućilo članstvo u UN, a Srbiji približavanje članstvu u EU i NATO.\nGovoreći o dijalogu sa Srbijom, kosovski ministar je rekao da je na najvišem nivou postignut sporazum o gašenju ilegalnih struktura Srbije u sistemu pravosuđa i integraciji srpskih sudija i tužilaca u jedinstveni pravni sistem na Kosovu.\nPrema njegovim rečima, stanje bezbednosti na Kosovu je dobro, “u zemlji je pobedila demokratija”, a “nova vlada, u koju su uključeni predstavnici manjina, imala je ohrabrujući start”.\nPrema njegovim rečima, potrebno je da se okonča misija Unmika na Kosovu, s obzirom da je “Kosovo uspešna priča”, a u svetu postoje “druga žarišta”.\nPovodom nastavka dijaloga Prištine i Beograda, Tači je rekao da su se premijeri Srbije i Kosova, Aleksandar Vučić i Isa Mustafa, prošle sedmice sastali “oči u oči” i razgovarali “kao dobre komšije”.\nOn je ocenio da bi trebalo napraviti da se omladina Srbije i Kosova međusobno posećuju, “kao što je to bio slučaj sa Francuskom i Nemačkom posle Drugog svetskog rata”. Takođe je ocenio da je mir između Srba i Albanaca “garant stabilnosti regiona”.\nTači je ukazao da je Kosovo privrženo miru i stabilnosti u regionu, “ali da nema zaboravljanja prošlosti”. On je takođe istakao da se proces priznavanja Kosova nastavlja, a da je to poslednja učinila Barbuda.\n“OPTUŽBA O VELIKOJ ALBANIJI NETAČNA”\nTači je rekao da Kosovo osuđuje nasilje u Makedoniji, i da je optužba o težnji da se stvori Velika Albanija “neosnovana”, ali da je “Makedoniji potrebno više demokratije”.\n“Osuđujemo nasilje u Makedoniji, dijalog je jedino rešenje. Nećemo nikakvu destabilizaciju. Makedonija je saveznik Kosova na putu ka Evropskoj uniji”, istakao je on.\nTači je ukazao da “Kosovo poštuje Ohridski sporazum”, kojim su 2001. zaustavljen konflikt Makedonaca i Albanaca, i da je “Velika Albanija neosnovana optužba”. Međutim, dodao je da je Makedoniji potrebno “više demokratije” i da je potrebna “međunarodna nezavisna istraga” nedavnog oružanog sukoba u Kumanovu. Tači je takođe rekao da se o Velikoj Albaniji više govori u Beogradu nego u Prištini. (Beta)\nBudite prvi sa komentarom na članku "Hašim Tači u UN: Priština će pokrenuti tužbu protiv Srbije za genocid!"


Vučić raspisuje izbore da bi izbegao scene iz Belorusije? - Naša Borba\nVučić raspisuje izbore da bi izbegao scene iz Belorusije?\nVučić i vanredni izbori\nNajava vanrednih parlamentarnih izbora, pre nego što se još ni aktuelni skupštinski saziv nije do kraja konstituisao, a nova Vlada formirala, planetarni je presedan, kaže urednik Nove srpske političke misli, Đorđe Vukadinović za Direktno.rs.\nIako je na nedavno održanim parlamentarnim izborima vladajuća Srpska napredna stranka Aleksandra Vučića osvojila 188 skupštinskih mandata, što je javnosti predstavljeno kao „istorijski rezulatat“ kakav nikad nije viđen u istoriji, predsednik Srbije već je najavio mogućnost održavanja novih, vanrednih parlamentarnih izbora za 2022. godinu.\nOva najava šokirala je srpsku javnost, imajući u vidu apsolutnu dominaciju SNS, koja nema nikakvih prepreka da samostalno formira vlast i preuzme odgovornost za politički život u zemlji. Nakon ovih izbora ostvarila se želja Nebojše Stefanovića iz 2014. godine:\n– Voleo bih da građani svojim izlaskom na birališta omoguće lideru Srpske napredne stranke (SNS) Aleksandru Vučiću da ima neometanu mogućnost da sam odlučuje o tome kako želi da Srbija izgleda.\nPostavlja se opravdano pitanje šta su motivi Aleksandra Vučića da u uslovima kada ni akuelni skupštinski saziv nije konstituisan do kraja, a nova Vlada još nije ni na vidiku, da već počne da razmišlja o vanrednim izborima?! Da li se ovim potvrđuje stara poslovica „Čuvaj se svojih želja, možda se i ostvare“, te se Aleksandar Vučić već uplašio mogućnosti da sam odlučuje, bez opozicije u parlamentu, o budućnosti Srbije?!\nPredsednik Demokratske stranke, Zoran Lutovac, kaže za Direktno.rs, da najavu Aleksandra Vučića možemo posmatrati iz dva ugla:\n– S jedne strane, njegove reči ne znače mnogo, jer se pokazalo da jedno govori, a dugo radi. Setite se njegovih reči da se neće kandidovati za predsednika Srbije, a danas daje izjavu upravo sa tog mesta. S druge strane, to je njegova manipulacija da bi se svi u društvu bavili time, čime bi se skrenula pažnja sa suštinskih problema. Mi se sada bavimo time, spomenikom u Beogradu i drugim pitanjima koja su od drugorazrednog značaja.\nLutovac je mišljenja da bi nakon ovih nelegitimnih izbora bilo i logično da se održe novi, uz puno poštovanje demokratskog procesa.\n– To podrazumeva slobodu medija i pun pristup opozicije sredstvima informisanja. To se, naravno, neće desiti ako bude zavisilo od njega. Zato je neophodno da građani, opozicija i demokratske snage u društvu izvrše pritisak na vlast da bi to omogućili.\nLutovac smatra da pritisak treba biti unutrašnji (građani) i spoljašnji (EU i međunarodne organizacije).\n– Iako je Briselu važnija stabilnost od demokratije, na nama je da pokažemo da je to pogrešno i da istrajemo u zahtevima da je demokratija jedini i pravi izbor, te da bez demokratije nema ni stabilnosti. Tražimo isto što već postoji u zemljama stabilne demokratije. Ne smemo dozvoliti da nam se dogodi beloruski scenario – zaključuje Lutovac.\nPolitički analitičar i profesor na Fakultetu političkih nauka, Zoran Stojiljković, u izjavi za Direktno.rs, smatra da su se vanredni parlamentarni izbori mogli očekivati.\n– Ja sam već predvideo da nova Vlada neće imati pun mandat i da ćemo krajem 2021. ili početkom 2022. godine, zajedno sa predsedničkim imati i vanredne parlamentarne izbore – kaže Stojiljković.\nOčito je, ističe Stojiljković, da Aleksandar Vučić nije zadovoljan „nikad viđenim izbornim rezultatom u istoriji“.\n– On je pokušao da spuštanjem cenzusa na tri odsto pokuša, da u uslovima bojkota izbora, legitimiše novi parlament i stvori lojalnu opoziciju, što očito nije uspeo, jer nije bilo natpolovične izlaznosti. Mi sada imamo parlament koji nije ni kredibilan, ni reprezentativan.\nStojiljković podseća da je Srbija već decenijama u ciklusima vanrednih izbora.\n– Vučić stalno pokušava da legitimizuje svoju moć. Sa druge strane, spajanje predsedničkih i parlamentarnih izbora bi bila dobra stvar za SNS koja je „pojela samu sebe“. Rejting SNS nije isti sa Vučićevim, te bi njegovo ime mobilisalo naprednjačko biračko telo. Tu su još i beogradski izbori, koji se jedini mogu smatrati neizvesnim – zaključuje Stojiljković.\nZa urednika Nove srpske političke misli, Đorđa Vukadinovića, sva ta Vučićeva priča služi da se zamaskira činjenica da neće moći da vlada četiri godine sa ovakvim parlamentom.\n– To je dokaz Vučićevog taktiziranja kojem je sklon. Indirektno, to je potvrda da ova skupština i buduća vlada nemaju dovoljan legitimitet. Skupština ne reprezentuje političko raspoloženje i Vučić je toga svestan. S druge strane, to je i potvrda uspešnosti bojkota izbora. Mi sada imamo „krnji parlament“. Vučiću je na umu i Lukašenko, te sigurno želi da izbegne i taj scenario – kaže Vukadinović za Direktno.rs.\nVukadinović smatra da Vučić ovom najavom želi da predupredi zahteve opozicije, ali da izgleda tako da se javnosti čini da on ne popušta.\n– Ovim Vučić želi da smanji pritisak opozicije i prikaže svetu da je sve u redu. Izbori će biti stvar procene Vučića i zavisiće od jačine opozicionog pritiska i ekonomske krize – izjavio je Vukadinović.\nNa pitanje, da li Vučić najavom vanrednih parlamentarnih izbora želi da mobiliše svoje biračko telo pred predsedničke izbore, Vukadinović odgovara:\n– To je delom tačno, mada Vučić ima stabilno biračko telo. To je pre mobilizacija stranačkih aktivista da se ne uljuljkaju i da stalno budu na nekoj vrsti dokazivanja.\nPrethodni tekstEU PRETI LUKAŠENKU: Sankcije i ponavljanje izbora\nSledeći tekstMALI I REVOLUCIJA: Uhapsili predsednika, vlast u rukama pobunjenika


AMERIČKO DRUŠTVO ZA REPRODUKTIVNU MEDICINU PREPORUČUJE ŽENAMA VAKCINU PROTIV COVID-A - Šansa za roditeljstvo\nAMERIČKO DRUŠTVO ZA REPRODUKTIVNU MEDICINU PREPORUČUJE ŽENAMA VAKCINU PROTIV COVID-A\nU izjavi objavljenoj 25. januara 2021.godine Američko društvo za reproduktivnu medicinu (ASRM) jpreporučuje vakcinu svim ženama koje se nadaju da će zatrudneti u budućem periodu, i naglašavaju da vakcinacija umanjuje rizik od Covida u trudnoći.\nPuno je glasina i plašenja putem interneta o sigurnosti vakcine za žene koje su trudne ili trenutno pokušavaju da zatrudne. U Velikoj Britaniji te sumnje je odbacio glavni lekar, profesor C.W. koji je rekao da ne postoje dokazi koji podupiru bilo koju izjavu o vakcini i njenom uticaju na plodnost.\nASRM kaže da njihovi saveti dodatno unapređuju gledište iz decembra u kojem se navodi: ,,Radna grupa ne preporučuje uskraćivanje vakcine pacijentkinjama koje planiraju trudnoću, koje su trenutno trudne ili doje.”\nOvo je gledište u skladu sa Savetodavnim odborom za imunizacijsku praksu Američkog centra za kontrolu i prevenciju bolesti i Američkim koledžom opstetičara i ginekologa.\nIzjava glasi: „U izveštaju koji smo objavili prošlog decembra naglasili smo da pacijenti i lekari koriste zajednički model odlučivanja o proceni da li određeni pacijent treba da se vakciniše ili ne. Shodno izazovima da se obuhvate trudnica u relevantna klinička ispitivanja vakcine, konačni podaci trenutno nisu dostupni. Međutim, nakon što smo ponovo pažljivo razmotrili postojeće podatke koji se odnose na opasnosti od COVID-19 tokom trudnoće, rizike od mRNA vakcine koju proizvode Moderna ili Pfizer i naše razumevanje osnovnih bioloških mehanizama koji su uključeni, držimo se naše preporuke da trudnice i oni koji žele trudnoću treba da se vakcinišu”.\nAMERIČKO DRUŠTVO ZA REPRODUKTIVNU MEDICINU PREPORUČUJE ŽENAMA VAKCINU PROTIV COVID-A was last modified: February 12th, 2021 by Miroslava


Slobodan Vasković - Sa druge strane...: Džombić naredio sakrivanje izvještaja o kriminalu u „Birču“\nDžombić naredio sakrivanje izvještaja o kriminalu u „Birču“\nVlada Republike Srpske je još polovinom 2006. godine imala sve informacije o tome da „Birač“ putem povezanih firmi izvlači novac iz Republike Srpske i da je na djelu velika utaja poreza i pranje para.\nPrema višestruko potvrđenim saznanjima, čim je postao ministar finansija Aleksandar Džombić je 2006. godine zatražio kontrolu poslovanja „Birča“. Inspektori Poreske uprave su otišli u tu kompaniju, uradili kvalitetan posao i utvrdili da je utajeno 16 miliona maraka poreza.\nNakon što su utvrdili utaju poreza, inspektori su obavijestili Džombića o svojim nalazima i dostavili mu detaljan izvještaj o malverzacijama u „Birču“.\nDžombić je poslije toga pozvao nadležne iz Poreske uprave i rekao im da je tačno da Litvanci duguju novac RS, ali da taj uzvještaj treba da se skloni.\n„Treba sa Litvancima napraviti novi ugovor da se taj porez ne plati“, rekao je tada Džombić najodgovornijim funkcionerima Poreske uprave RS.\nPredsjednik Vlade RS tada je bio Milorad Dodik.\nMUP RS vodi intezivnu istragu o malverzacijama u Fabrici glinice „Birač“ iz Zvornika, a prema tvrdnjama upućenih, ova istraga će "doći" do Džombića.\nMinistar unutrašnjih poslova RS Radislav Jovičić nedavno je izjavio da će istraga trajati nekoliko godina, ali se pri tome nije izjasnio da li će proći isto toliko vremena prije nego što bude uhapšen neko zbog malverzacija u „Birču“.\nTV Bastilja - ojačavanje popucalih temelja histeri...\nEkskluzivno: Tužilaštvo BiH preuzima slučaj “Birač...\nSNSD se teško nasukao u Sarajevu; Skandal u Doboju...


Vesić: Milion evra za uređenje pešačke zone u Zemunu | Grad Beograd\nVesić: Milion evra za uređenje pešačke zone u Zemunu\nsreda, 11. oktobar 2017.\nGradski menadžer Goran Vesić obišao je, u društvu glavnog gradskog urbaniste Milutina Folića i zamenika predsednika opštine Zemun Damira Kovačevića, obnovljeni Magistratski trg i pešačku zonu u centru Zemuna. Vesić je otkrio da je grad za ove radove izdvojio oko 120 miliona dinara, ali i naglasio da posao nije završen dok čitav deo grada ne bude upotpunjen sadržajima.\nDogađaju je prisustvovao član Gradskog veća Aleksandar Marković, sekretar za saobraćaj Dušan Rafailović, kao i direktor JP „Putevi Beograd” Slaviša Živković.\nVesić je istakao da se u okviru projekta uređenja pešačkih zona u Beogradu, kojim rukovodi gradski arhitekta Milutin Folić, ne rade samo zone u užem centru grada.\n– Zemun je kao grad postojao i pre nego što je pripojen Beogradu. Ovaj deo Beograda ima svoje istorijske zone, koje mogu da budu uređene isključivo za pešake. Danas sa ponosom možemo da kažemo da je Grad Beograd uspeo da uredi Magistratski trg i Gospodsku ulicu, koji sada čine celinu, uređenu pešačku zonu. Ovde je postojao problem sa parkiranjem, a na Magistratskom trgu su bašte kafića imale tende koje ne liče ni na šta. Grad Beograd je uložio oko 100 miliona dinara u ove radove, a pored toga izdvojeno je dvadesetak miliona za stubiće, što znači da je ukupna brojka uloženog novca oko milion evra – rekao je Vesić.\nPrema rečima gradskog menadžera, ova pešačka zona je spojena sa Zemunskim kejom, odnosno deli ih samo jedna ulica, pa će u sledećoj fazi uređenja biti u potpunosti spojene.\n– Postoje planovi da sledeće godine na bolji način inkorporiramo trg na kojem se nalazi privremena pijaca, pa građani Zemuna mogu da računaju da će ovde naredne godine biti mnogo više sadržaja. Želim da zahvalim gradskom arhitekti, koji je najzaslužniji za širenje pešačkih zona, sekretaru za saobraćaj Dušanu Rafailoviću, kao i Opštini Zemun – dodao je Vesić.\nGovoreći o daljem uređenju Zemuna, Vesić je istakao da je razgovarao sa ministrom odbrane Aleksandrom Vulinom o početku obnove komande Ratnog vazduhoplovstva. To je divna zgrada ovde u Zemunu, kazao je Vesić, koja je uništena u bombardovanju, pa želimo da pronađemo način da vojska počne sa rekonstrukcijom zgrade.\n– Naša ideja je da grad uredi Avijatičarski trg, koji se nalazi ispred komande, pa bi tako i taj trg dobio nove sadržaje. Ljudi iz centra Zemuna zaista mogu da budu zadovoljni načinom na koji se bavimo ovim delom grada – zaključio je Vesić.\nGlavni gradski urbanista Milutin Folić istakao je da uređenje pešačke zone Zemuna neće stati na ovome.\n– Na završetku Gospodske ulice, odnosno na početku, ako gledamo u odnosu na reku, biće postavljen pristan za budući gradski rečni prevoz. Na tome intenzivno radimo, pa će u budućnosti građani Zemuna moći da dođu do Beton hale, Beograda na vodi, Ade Ciganlije ili Bloka 45 bez mnogo problema i saobraćajnih gužvi. U sledećoj fazi povezaćemo Lagumskom ulicom ovaj deo pešačke zone prema Kuli Gardoš, što je takođe veoma važno jer je to jedan od simbola Zemuna. Fasade koje se nalaze na ovom potezu će takođe biti uređene i osvetljene, a isto važi i za fasade u Glavnoj ulici – rekao je Folić.\nZamenik predsednika opštine Zemun Damir Kovačević apostrofirao je odličnu saradnju koju Opština Zemun ima sa Gradom Beogradom. On je podsetio da se ne radi samo u centru Zemuna, već u svim delovima, podsetivši na izgradnju vrtića u Altini, kanalizacije u Plavim horizontima, kanalizacione mreže u Batajnici, kao i sekundarne vodovodne mreže u Grmovcu.


Vesti online / Vesti / Srbija / "Vučiću, smeni Zukorlića, on mrzi Srbe"!\n"Vučiću, smeni Zukorlića, on mrzi Srbe"!\nDemokratska stranka Srbije pozvala je premijera Vučića da odmah smeni Muamera Zukorlića zbog njegovih izjava u vezi s lokalnim izborima u Bosni i Hercegovini.\n"Njegova tvrdnja da 'nije u interesu srpskog naroda, pa ni Srbije, da memorijalnim centrom u Potočarima vlada pripadnik srpskog naroda', svedoči o dubokoj mržnji i preziru koji gaji prema celokupnom srpskom narodu i svakom Srbinu, ma gde on živeo", navodi se u saopštenju DSS.\nTa stranka je, takođe, rekla da Zukorlićeva izjava da okupljanje srpskih partija oko jednog kandidata sa namerom da on po svaku cenu pobedi nije politički mudro, uz prećutkivanje da po identičnom receptu Bošnjaci već dugo vladaju Srebrenicom, potvrđuje "suštinski antidemokratski karakter bivšeg muftije".\n"Pitamo Zukorlića da li mu je ikada palo na pamet da se založi da Jasenovcem sa stotinama hiljada srpskih žrtava treba da rukovode Srbija ili Srbin? Ako ni zbog čega drugog, onda makar zbog ovakvih izjava, dalji opstanak Muamera Zukorlića na čelu skupštinskog odbora predstavlja najveću uvredu za srpsku prosvetu i jedno od najvećih poniženja srpskog naroda u njegovoj istoriji", dodaje se u saopštenju DSS.\nPredsednik skupštinskog odbora za nauku i obrazovanje ranije je izjavio da je na lokalnim izborima u BiH u trci za gradonačelnika Srebrenice glasao za bošnjačkog kandidata Ćamila Durakovića.\nSRBIJA "Moj sin Danilo kaže, sve je bilo dobro osim Srebrenice, a ja sam bio još gori u tim godinama"


A. J. 25. juna 2020. 09:42\nKosovski premijer Avdulah Hoti objavio je da ne može da prisustvuje sastanku 27. juna u Beloj kući na kojem bi trebalo da bude nastavljen dijalog sa predstavnicima Beograda.\n„Zbog novih dešavanja u Prištini zbog optužnice koju je podnelo Specijalno tužilaštvo, moram se vratiti u svoju zemlju da se bavim tom situacijom. Obavestio sam ambasadora Grenela da ne mogu da prisustvujem sastanku 27. juna u Beloj kući“, objavio je kosovski premijer na svom Tviter nalogu.\nGrenel je potom na Tviteru napisao da se raduje razgovoru s predsednikom Vučićem i premijerom Hotijem, uz objašnjenje da ga je Hašim Tači obavestio da ne dolazi u Vašington.\nSpecijalizovano tužilaštvo Kosova podiglo je juče optužnicu protiv Hašima Tačija, Kadrija Veseljija i drugih osumnjičenih za niz zločina protiv čovečnosti i ratnih zločina, uključujući ubistva, prisilno nestajanje lica, progon i mučenje, kojom se terete za skoro 100 ubistava.\navdulah hotiBela KućaHašim Tači


VK Olimpijakos - Blic Sport\nVaterpolisti Partizana poraženi su na Banjici od Olimpijakosa sa 7:4 (2:0, 1:0, 1:1, 3:3) u 11. kolu Lige šampiona\nVaterpolisti Partizana bez rešenja za Olimpijakos\nVaterpolisti Partizana izgubili su u Atini od Olimpijakosa sa 16:8 (5:1, 4:2, 3:4, 4:1), u 4. kolu A grupe Lige šampiona.\nLIGA ŠAMPIONA U Budimpešti počinje finalni turnir, 12 naših se bori za titulu\nLiga šampiona za vaterploste ulazi u završnu fazu. U Budimpešti počinje finalni turnir na kojem učestvuje šest ekipa.\nAFERA KOKAIN Rađen: Neću davati izjave do okončanja postupka\nNaš proslavljeni vaterpolo reprezentativac Nikola Rađen, koji je prema nezvaničnim informacijama pao na doping testu jer mu je u uzorku pronađen kokain, obelodanio je da neće davati izjave tim povodom sve dok se postupak ne okonča.\nBez završnog turnira Lige šampiona: Vaterpolisti Radničkog izgubili od Olimpijakosa\nVaterpolisti Radničkog izgubili su šansu za plasman na završni turnir Lige šampiona, poštu su u pretposlednjem kolu poraženi u svom bazenu od Olimpijakosa 8:7 (1:2, 2:0, 1:3, 4:2).\nVaterpolisti Radničkog poraženi od Olimpijakosa\nVaterpolisti Radničkog iz Kragujevca poraženi su u Atini od Olimpijakosa sa 7:13 (2:4, 2:2, 3:4, 0:3) u utakmici drugog kola A grupe Lige šampiona.\nRadić: Olimpijakos je favorit, probaćemo da iznenadimo Rađena i ekipu\nGolman vaterpolo kluba Radnički Zdravko Radić rekao je da je Olimpijakos favorit u predstojećem meču Lige šampiona, ali da će kragujevački tim pokušati da pobedi i poveća šanse za plasman na završni turnir.\nSavić: Bila je ovo generalna proba za Kup, a on će se dugo pamtiti\nPosle pobede nad Olimpijakosom od 11:9 u Ligi šampiona, trener vaterpolista Crvene zvezde Dejan Savić pohvalio je ekipu i navijače koji su došli na bazen Tašmajdan.\nCrveno-beli derbi pripao Olimpijakosu, Zvezda ispustila remi 20 sekundi pre kraja\nVaterpolisti Crvene zvezde doživeli su drugi poraz u grupi B Evrolige pošto ih je u Atini savladao Olimpijakos sa 9:8 (2:2, 3:2, 2:1, 2:3).\nMilanović: Igramo hronično loše u završnici\nTrener Partizana Igor Milanović ponovio je da njegov tim ima problem sa završnicom ove sezone, ali je pored svega bio zadovoljan trijumfom nad Olimpijakosom u četvrtom kolu vaterpolo Evrolige.\nVaterpolisti Partizana lako savladali "osakaćeni" Olimpijakos\nVaterpolisti Partizana očekivano su savladali Olimpijakos u četvrtom kolu grupe C Evrolige sa 7:1 (1:0, 2:1, 2:0, 2:0). Grci su u Beograd stigli sa samo osam igrača, što ih je ostavilo samo sa jednim čovekom na klupi, a i on je bio povređen.\nMladost i Jug u četvrtfinalu vaterpolo Evrolige\nVaterpolisti Mladosti iz Zagreba i Juga obezbedili su plasman u četvrtfinale vaterpolo Evrolige nakon što su u 4. kolu upisali četvrtu pobedu u grupama C i D.\nMilanović: Moramo pobediti Olimpijakos i na Banjici\nTrener vaterpolista Partizana Igor Milanović izjavio je danas da u nedelju na Banjici očekuje pobedu protiv grčkog predstavnika Olimpijakosa u četvrtom kolu C grupe Evrolige, kako bi njegovi izabranici uvećali šanse za plasman u četvrtfinale prestižnog takmičenja.\nVaterpolisti Olimpijakosa u štrajku, godinu dana igraju bez plata\nVaterpolisti grčkog Olimpijakosa stupili su u štrajk posle utakmice sa Panatinaikosom (9:5) igrane u okviru domaćeg prvenstva.\nPrva pobeda vaterpolista Partizana u Evroligi\nVaterpolisti Partizana upisali su prvu pobedu u ovogodišnjoj Evroligi nakon što su kao gosti pobedili Olimpijakos sa 9:7, po četvrtinama 3:1, 2:0, 3:4 i 2:2.


Gorenje GVSP165J ugradna sudomašina cena, cene Srbija, prodaja Beograd Novi Sad Niš\nGorenje GVSP165J ugradna sudomašina cene\nGorenje GVSP 165J Energetski razred A+++... specifikacija\nTrenutno nemamo slike za Gorenje GVSP165J\n32.999 din - 35.890 din\n39.930 din - 59.990 din\n43.370 din - 49.990 din\n34.350 din - 37.990 din\n33.990 din - 43.990 din\ncena od 35.241,00 din\nEPonuda nije internet prodavnica već Vam omogućava da brzo i lako nađete Gorenje GVSP165J ugradna sudomašina po najjeftinijoj ceni. Naš cilj je da kupci budu što bolje informisani o ponudi Gorenje ugradna sudomašina GVSP165J na tržištu Srbije. Vrlo lako nalazite željeni proizvod za kategoriju Ugradne sudomašine cene, ne morate da lutate od sajta do sajta za Gorenje Ugradne sudomašine, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Gorenje GVSP165J ugradna sudomašina sa PRODAVCEM. EPonuda ne može da garantuje potpunu tačnost specifikacije i slika za Gorenje GVSP165J ugradna sudomašina. Pre kupovine, podatke za Gorenje ugradna sudomašina GVSP165J proverite na sajtu PROIZVOĐAČA.


Šoping saveti KOJI DONOSE VIŠE – Srbija NASA Zemlja\nŠoping saveti KOJI DONOSE VIŠE\nKada je kupovina u pitanju, većina nas već ima uspostavljenu rutinu i svoj ritam, ali neke navike je dobro osvežiti i s vremena na vreme upotpuniti novim prečicama i cakama, a sve u cilju što veće efikasnosti ili užitka – kako kome više paše.\nMi vam zato donosimo 5 saveta za onlajn šoping uz koje će vam onlajn kupovina postati još lakša i praktičnija i sigurnija:\n1. Za početak, kada dođete do željenog internet trgovca, proverite adresno polje i uverite se da je njegov vebsajt siguran samim tim što u svom prefiksu https sadrži to dodatno slovo „S“ i simbol katanca. Na taj način možete biti sigurni da su ukucani podaci enkriptovani i možete mirne glave preći na sledeći korak.\n2. Provereni trgovci će na svom vebsajtu imati jasno istaknute simbole Mastercard® SecureCode™ i Mastercard® Identity Check™, kao garanciju da se razmena platnih podataka vrši isključivo sa bankom, ne i sa trgovcem. Zato obavezno potražite i ova dva simbola i budite sigurni da su vaši platni podaci zaštićeni najsavremenijim tehnologijama kompanije Mastercard.\n3. Podatke za plaćanje kao što su broj kartice, rok isteka, kao i CVC2 i PIN kod unosite na sigurnoj strani koja na sebi ima jasnu oznaku banke ili finansijske institucije preko koje se plaćanje obavlja. Takođe, te podatke nikada nemojte deliti s drugim ljudima, bilo u onlajn ili oflajn okruženju.\n4. Prijavite se za dvofaktorsku autentifikaciju kod svoje banke, kao još jedan korak u potvrdi identiteta pravog korisnika kartice i dodatnu sigurnosnu meru. To znači da prilikom potvrde plaćanja, na broj vašeg mobilnog telefona koji ste registrovali u svojoj banci stiže jednokratna lozinka i time zaokružujete proces sigurnog onlajn plaćanja.\n5. Onlajn plaćanja i elektronski trag kupovine vam garantuju i mogućnost zamene ili refundacije sredstava ukoliko niste zadovoljni iz bilo kog razloga, te nikad ne morate brinuti o tome da li će vaša reklamacija biti usvojena ili artikal zamenjen.\n6. BONUS SAVET: Svoje onlajn porudžbine plaćajte Mastercard karticama, jer je u toku nagradna kampanja u okviru koje se za pet ili više onlajn plaćanja ukupne vrednosti od najmanje 5.000 dinara ostvaruje povraćaj sredstava u iznosu od 980 dinara. Potrebno je da onlajn plaćanja izvršite svojom Mastercard karticom izdatom od strane banke učesnice ovog programa, na domaćem vebsajtu, platformi ili aplikaciji, bilo sa mobilnog telefona, tableta ili računara. Računaju se sve kupovine koje obavite na ovaj način u periodu između 15. maja i 15. juna, a takođe možete računati i na sva ona ponovljena plaćanja koja vršite zahvaljujući credentials-on-file usluzi kojom svoje platne podatke čuvate u sigurnom okruženju i u enkriptovanom obliku.\nKupovina više nikada ne mora oduzimati dragoceno vreme, a izbora je više nego ikad, jer se sada sve što vam treba doslovno nalazi na dohvat ruke, odnosno na svega nekoliko klikova od vas. Poručite obrok, rezervišite putni aranžman, zakažite termin za obnavljanje dokumenata i istovremeno platite sve neophodne takse i račune onlajn, poručite namirnice iz supermarketa, obnovite biblioteku ili putnu apoteku. Završite sve svoje obaveze lako i na miru, a onda poručite sebi taksi i popijte tu kafu sa prijateljima za koju vam je sad ostalo malo više vremena.


Projektovanje sistem sa više ulaza - TCS audio interfon - VipTek\nProjektovanje sistem sa više ulaza\nU najvećem broju slučajeva se koriste šeme kabliranja i povezivanja sistema sa dva ulaza, koje možete pogledati na linkovima ispod, a veoma slično se realizuju sistemi sa više ulaza. Broj ulaza je neograničen bilo da je reč o sistemu video ili audio interfona.\nAudio sistem sa dva ulaza\nKa pozivnom tablou se upotrebljava JY(St)Y 2x2x0,8 kabl, a sva ostala povezivanja se obavljaju u razvodnom ormaru. Ako treba ovaj sistem proširiti još jednim pozivnim tabloom, dovoljno je izvući jedan JY(St)Y 2x2x0,8 kabl do tog novog pozivnog tabloa i vrlo jednostavno prevezati TCS opremu u razvodnom ormanu.\nVideo sistem sa dva ulaza\nKa pozivnom tablou se upotrebljava SFTP 4x2x23AWG kabl ako se radi o kolor interfonskom sistemu, a JY(St)Y 4x2x0,8 ako se radi o crno-belom interfonskom sistemu, a sva ostala povezivanja se obavljaju u razvodnom ormaru. Ako treba ovaj sistem proširiti još jednim pozivnim tabloom, dovoljno je izvući jedan SFTP 4x2x23AWG/JY(St)Y 4x2x0,8 kabl do tog novog pozivnog tabloa i vrlo jednostavno prevezati TCS opremu u razvodnom ormanu.\nIzgled instalacije unutar zgrade zavisi od ukupnog broja stanova, a izbor uređaja za napajanje zavisi kako od broja stanova tako i od ukupnog broja pozivnih tabloa. Za svaki sistem koji projektujete (ili izvodite) možemo Vam mailom poslati tačan izgled instalacije i izbor svih uređaja prilagođen baš tom sistemu. Potrebno je samo da ukratko opišete Vaš sistem i da nam opis pošaljete preko upita na stranici Kontakt.\nČesto je potrebno obezbediti interfonsku komunikaciju u zgradi koja ima više od jednog ulaza. Sa TCS opremom to je vrlo jednostavno uraditi. Uz dodatak jednog pomoćnog releja tipa TOER1 po pozivnoj stanici, bez ikakvih dodatnih komutatora, sama elektronika u pozivnoj stanici će se uvek brinuti da bude otvorena baš ona vrata sa kojih je upućen poziv.


Frejzer: Ne verujemo da bi Sporazum sa Srbijom trebalo potpisati pre izbora\nEvropska unija bi trebala da prestane sa miješanjem u predizbornu atmosferu u Srbiji, poruka je poslednjeg izveštaja Medjunarodne krizne grupe, koja je uverena da će to osnažiti poziciju nacionalistickih snaga. Uz to, pručuje se Briselu i Vašingtonu da obećani potpis na Sporazum sa Srbijom može doći tek kada Beograd ostvari punu saradnju sa Haškim sudom.Direktor za Balkan Madjunarodne krizne grupe, Sabine Frejzer, u ekskluzivnom razgovoru za Glas Amerike, ne veruje da će se politička klima u Srbiji, a posebno njen stav o Kosovu značajnije promeniti u vremenu nakon izbora. Ona predvidja dva moguća scenarija:\nFrejzer: Prvi scenario je da će pobediti radikali i formirati koalicionu vladu, ali tu su i šanse DS-a da pobedi i vlada uz pomoć koalicije. Ono što predvidjamo u našem izveštaju je da , bez obzira ko pobedi, biće koaliciona vlada, u kojoj će dominirati ili radikali ili DS. To svakako znači da će za formiranje koalicije trebati neko vreme, kao i činjenicu da takva vlada neće biti u stanju da značajnije menja bilo šta u politici jer će se zasnivati na kompromisu.\nGlas Amerike: Gde je tu uloga evropske strane?\nFrejzer: Želeli bi smo da vidimo da se Evropljani ne mešaju direktno u unutrašnje stvari Srbije i da ne pokušavaju da utiču na izborni rezultat. Razumem da neki političari ovde u Briselu žele da vide odredjene ljude kao pobednike izbora, ali sasvim je pogrešno što daju izjave poput: želeli bi smo da ovi pobede, a ovi izgube. To zato što su izbori u Srbiji stvar stanovnika Srbije i koja god vlada dodje nakon izbora, ona će morati da saradjuje sa Briselom.\nGlas Amerike: Gde je tu uloga obećanja o skorom potpisivanju Sporazuma o stabilizaciji i pridruživanju?\nFrejzer: U izveštaju smo rekli da zaista ne verujemo da bi Sporazum sa Srbijom trebalo potpisati pre izbora i to iz dva razloga: Sporazum bi trebalo potpisati samo u slučaju kada Srbija zaista bude u potpunosti saradjivala sa Hagom, a zaista ne verujem da će se takva promena desiti u par narednih sedmica. Drugi razlog je da sa potpisivanjem Sporazuma o stabilizaciji i pridruživanju ne treba žuriti samo zato da bi se uticalo na rezultat izbora. Sporazum je deo procesa evropskih integracija i u suštini je sada na stanovnicima Srbije da pokažu da li su još uvek zainteresovani za te integracije. Nije na Briselu ni na članicama Unije da pokušavaju na neki način da kupe glasove birača. To je zaista na samim ljudima da odluče.\nEvropski su potezi do sada već prilično oslabili šanse demokratske opcije u Srbiji, ukazuje se u izvještaju, uz upozorenje da bi pobjeda radikala na izborima značila, pored ostalog, lošu vijest i za stabilnost regiona.\nFrejzer: Naravno, radikali su već dokazali da imaju ultra-nacionalistički stav: tako su tražili za Republiku Srpsku više moći, da treba da organizuje referendum o nezavisnosti od BiH dakle, da- ako radikali pobede, možemo očekivati više tenzija i teškoća u BiH. Sa druge strane, nadam se da se Banja Luka može pokazati kao neko ko razmišlja svojom glavom i da ne treba da ovisi od toga ko je na vlasti u Beogradu. Dakle, verujem da je Banja Luka u stanju da se odupre bilo kakvom pritisku iz Beograda, pa dolazio on i od eventualne nove vlade.


/ Peta žica\nKnjiga Peta žica - autor Branislav Janković - Nekoliko strana\nBranislav Janković\tPeta žica\nPriča o ženi koja se ogrešila o Boga da bi pobedila đavola u sebiMoje ime je Teodora Kaluđerović... Imam samo sestru...Ako je iko pipne... ubiću ga.U samo jednom trenu, život mirne violinistkinje pretvorio se u mahnito bekstvo pred zločinom koji je počinila. Ne želeći da se preda, ona odlazi jedinom čoveku koji je može sakriti. To je iguman Tadej, njena prva ljubav, koji joj pruža zaštitu u svom manastiru i pravi od nje lažnu iskušenicu.Naizgled mirni dani među monahinjama biće prekinuti dolaskom zla pred kojim Teodora mora ponovo da beži. Sada već kao lažna monahinja, odlazi u selo sa zadatkom da ponovo podigne srušenu crkvu u kojoj sveće ne gore. Ali njen greh prati je u stopu, i kada se iznenada desi ljubav, Teodora će se zapitati ko je to zapravo iskušava – Bog ili đavo.\nPriča o ženi koja se ogrešila o Boga da bi pobedila đavola u sebiMoje ime je Teodora Kaluđerović... Imam samo sestru...Ako je iko pipne... ubiću ga.U samo jednom trenu, život mirne violinistkinje pretvorio se u mahnito bekstvo pred zločinom koji je počinila. Ne želeći da se preda, ona odlazi jedinom čoveku koji je može sakriti. To je iguman Tadej, njena prva ljubav, koji joj pruža zaštitu u svom manastiru i pravi od nje lažnu iskušenicu.Naizgled mirni dani među monahinjama biće prekinuti dolaskom zla pred kojim Teodora mora ponovo da beži. Sada već kao lažna monahinja, odlazi u selo sa zadatkom da ponovo podigne srušenu crkvu u kojoj sveće ne gore. Ali njen greh prati je u stopu, i kada se iznenada desi ljubav, Teodora će se zapitati ko je to zapravo iskušava – Bog ili đavo. Komentari\nRSD 679.00\tO VUKOVIMA I SENKAMA\nRSD 679.00\tVetrovi zla


Najnoviji podaci o broju obolelih u Zrenjaninu, Žitištu, Sečnju, Novom Bečeju i Novoj Crnji | ZR KLIK\nZrenjanin- Načelnica Srednjobanatskog upravnog okruga Snežana Vučurević održala je danas 13. redovnu sednicu Saveta Upravnog okruga kojoj su prisustvovaliu članovi Saveta: gradonačelnik Grada Zrenjanina Simo Salapura, predsednik opštine Sečanj Predrag Rađenović, predsednik opštine Nova Crnja Vladimir Brakus i pomoćnici predsednika opštine Žitište Edit Sarka i predsednika Novog Bečeja Milan Stojšin.\nNa sednici su razmatrane aktuelne teme vezane za najnoviju epidemiološku situaciju i funkcionisanje lokalnih samouprava Srednjobanatskog upravnog okruga u novonastalim uslovima.\nEpidemiološka situacija u Okrugu je vanredna i nepredvidiva, jer je sve veći broj zaraženih osoba na dnevnom nivou a poseban problem predstavlja oboljevanje zdravstvenih radnika i drugih zaposlenih u zdravstvenim ustanovama. Na nivou Okruga, prema podacima Zavoda za javno zdravlje, sa današnjim danom ukupno je 3143 aktivnih slučajeva. Najviše zaraženih je u Zrenjaninu – 2299, Žitištu – 219, Novom Bečeju – 398, Novoj Crnji – 112 i Sečnju – 115 osoba.\nSve lokalne samouprave su proglasile vanrednu situaciju i prate stanje na svojoj teritoriji, u zdravstvu, školstvu i privredi i pružaju podršku u skladu sa potrebama i mogućnostima.\nU službi praćenja epidemiološke situacije i aktivnostima na suzbijanju širenja virusa Kovid-19 su i pojačani ciljani i koordinisani inspekcijski nadzori u objektima i na događajima koji su određeni kao visoko rizični. Počev od 28. oktobra 2020. godine, kada se po Uputstvu Koordinacione komisije za inspekcijski nadzor započelo sa ovim nadzorima, ukupno je sprovedeno 1172 inspekcijska nadzora, od čega 254 od strane sanitarne, tržišne, veterinarske, poreske i inspekcije rada i 918 nadzora koje su izvršile lokalne komunalne inspekcije i komunalna milicija Gradske uprave Zrenjanin. Ukupno je pokrenuto 25 prekršajnih zahteva i izrečen 1 prekršajni nalog.\nNakon uvođenja novih protivepidemioloških mera od 4. decembra 2020. godine i doslednijom primenom Zakona o zaštiti stanovništva od zaraznih bolesti, očekuju se bolji rezultati u suzbijanju širenja epidemije izazvane virusom Kovid-19. Naime, izmenama Zakona, pored sanitarne inspekcije, kao povereni posao omogućeno je i komunalnoj inspekciji i komunalnoj miliciji da mogu da izdaju prekršajni nalog, podnesu prijavu nadležnom organu kao i da nalože da se isprazni objekat u kome je došlo do kršenja propisanih mera i da zabrane obavljanje delatnosti u takvom objektu, najduže na 72 sata.\nInspekcijski nadzori će biti pojačani i u narednom periodu a građanima i privrednim subjektima se upućuje apel da dosledno poštuju propisane mere kako bi sačuvali svoje zdravlje i zdravlje drugih kao i zdravstveni sistem.


Simpozij BALKAN production_02 - Klix.ba\nSarajevske arhitekte u Beču\nU Beču će se 29. oktobra 2008. u Centru za arhitekturu održati niz manifestacija iz oblasti arhitekture u zemljama Balkana. Na simpozijumima i u diskusijama učesnici i posjetioci će se upoznati sa arhitektonskim dešavanjima u jugoistočnoj Evropi.\nOvaj put u centru pažnje biti ce angažirani etablirani i perspektivni arhitektonski biroi iz naše zemlje, te Hrvatske i Makedonije.\nUčesnici iz Bosne i Hercegovine Sanja Galić-Grozdanić i Igor Grozdanić iz arhitektonskog studija Sarajevo nonstop City pozvat će na diskurs o aktuelnom stanju arhitekture u Bosni i Hercegovini i Sarajevu, kao i budućem razvoju ove oblasti u našoj zemlji.\nOstali učesnici simpozija su arhitekte Saša Randić iz Rijeke, te Minas Bakalčev i Mitko Hadži-Pulja sa Cyril & Methodius univerziteta iz Skoplja.


Srbi vlasnici nekretnina u Grčkoj mogu da uđu pod strogim uslovima\nGrađani Srbije koji imaju nekretnine u Grčkoj ponovo mogu da idu u tu zemlju, ali pod veoma strogim uslovima koje je objavila ambasada Grčke u Beogradu, prenosi danas Radio-televizija Srbije.\nPrema instrukcijama o ulasku vlasnika nekretnina iz Srbije, od 1. novembra dozvoliće se ulazak u Grčku do 400 osoba svakog meseca, licima sa stalnim boravkom u Srbiji, navodi ambasada Grčke u Srbiji.\nZahtev se podnosi elektronski, preko mejla konzularnog odeljenja ambasade Grčke u Beogradu i treba da sadrži dokaz o stalnom nastanjenju u Srbiji (državljani Srbije podnose fotokopiju pasoša), fotokopiju formulara E9 (zasebno za svakog vlasnika) i putno osiguranje koje pokriva korona virus.\nAmbasada je navela da je ulazak u Grčku dozvoljen isključivo vlasniku nekretnine, a ne i članovima njegove porodice.\nUlazak u zemlju je moguć avionom, preko Međunarodnog aerodroma u Atini „Elefterios Venizelos“, ili drumskim saobraćajem preko graničnog prelaza „Promahonas“.


Zatvor proslavio slavu- incijativa zatvorenika za izgradnju crkve | Hercegovina Press\nZatvor proslavio slavu- incijativa zatvorenika za izgradnju crkve\nKazneno-popravni zavod /KPZ/ Trebinje danas je obilježio krsnu slavu Milosrdni Samarjanin uz poruku rukovodstva da se osuđenicima u ovoj ustanovi poluzatvorenog tipa daje šansa da se opet socijalizuju i da odbace ranije navike.\nDirektor KPZ Slaviša Janković je istakao da je praznik koji poziva na milosrđe nije slučajno odabran za krsnu slavu ove ustanove, jer i zakonodavac, kroz formiranje ovakvih zavoda, upravo iskazuje milost prema prestupnicima, koji nisu zaboravljeni, kojima se daje šansa da se promijene i socijalizuju za novi život.\nJanković kaže da trenutno u ustanovi boravi pedesetak osuđenih lica, napominjući da oni imaju pravo na kontakt sa porodicom, na zdravstvu zaštitu, da su radno angažovani i da mogu da izraze svoje afinitete prema različitim zanimanjima.\nJedan broj zatvorenika angožovan je na farmi na Dužima nedaleko od Trebinja, koja funkcioniše u okviru ustanove, a sve što proizvode plasiraju na području Trebinja, Bileće i Ljubinja.\n„Farma je, zahvaljujući odluci Vlade Republike Srpske 2003. prešla sa Ministarstva odbrane na Ministarstvo pravde. Mi smo adaprirali i uvećali stočni fond – imamo farmu svinja i koka nosilja“, rekao je Janković i dodao da im je cilj da budu nezavisni od dobavljača.\nJanković dodaje da farma ima problema kada je u pitanju proizvodnja hrane, za koju na godišnjem nivou potroše dosta novca, zbog čega su zatražili od Grada Trebinja da im da na korištenje da 20 do 30 hektara kako bi oni sami proizvodili stočnu hranu.\nDirektor KPZ-a ističe da od prije godinu dana postoji inicijativa da se u okviru ustanove napravi crkva.\n„Ona bi bila izvan kompleksa KPZ, ali bi bila u njenom sastavu i mnogo bi značila zatvorenicima, a služila bi im i kao crkva – pokajnica. Ona bi istovremeno bila poklon i stanovnicima ovoga naselja koje nema svoj hram“, kaže Janković.


Specijalno državno tužilaštvo u Podgorici saopštilo je da je proširilo naredbu za sprovođenje istrage u predmetu koji se odnosi na stvaranje kriminalne organizacije, čime je broj osumnjičenih za pokušaj državnog udara u noći proteklih parlamentarnih izbora porastao na 23 osobe.\n"Naredba za sprovođenje istrage proširena je za dva lica, A.N. i M.Č, zbog osnovane sumnje da su učinili krivično djelo – stvaranje kriminalne organizacije", saopšteno je iz Specijalnog državnog tužilaštva.\nJuče je lider opozicionog Demokratskog fronta, Andrija Mandić, potvrdio da je priveden njegov vozač Mihailo Čađenović, kome je sudija za istragu Miroslav Bašović odredio pritvor do 30 dana, zbog opasnosti uticaja na saokrivljene.\nTužilaštvo je saopštilo i da A.N, u medijima identifikovan kao prevodilac DF-a Ananije Nikić, nije uhapšen jer se, prema raspoloživim podacima, ne nalazi u Crnoj Gori.\nPrivođenje vozača i prevodioca lidera DF-a pokrenulo je oštru polemiku između Andrije Mandića i predsjednika vladajuće DPS, Mila Đukanovića, u kojoj nije nedostajalo prijetećih tonova i optužbi za izdaju.\n"Za svaku glavu koja odleti iz DF-a odletjeće nečija glava", rekao je Mandić i pozvao tužilaštvo da oslobodi Čađenovića. "Čestiti, časni i iskreni prijatelj priveden je u Specijalno državno tužilaštvo, kako bi se montirala nova optužnica protiv DF-a… pošto je očigledno da je jesenji državni udar…doživio potpunu propast."\nMandić je rekao i da je Čađenović uhapšen jer je bivši pripadnik Službe državne bezbjednosti Srbije, Slavko Nikić, u dvije TV emisije rekao da se sa njegovim vozačem "komuniciralo vezano za izvođenje određenih akcija po Crnoj Gori".\n"Između ostalih je pomenuo da su došli autom, precizirajući tablice tog auta koje nema nikakve veze sa autima koja koristi DF, jer je u vlasništvu Skupštine", rekao je Mandić. "Odatle je sve počelo."\nMihailo Čadjenović (Foto: RTCG, Fejsbuk)\nČađenović se sumnjiči da je službenim automobilom DF-a vozio do Beograda Ananija Nikića, koji je bivšem srpskom obavještajcu Slavku Nikiću navodno ponudio da bude jedan od ključnih organizatora grupe koja je trebalo da izazove haos u Crnoj Gori, prenosi TV Vijesti.\nMandićev vozač juče je negirao krivično djelo koje mu se stavlja na teret i rekao da ne poznaje Ananija Nikića, javila je ta televizija.\nPredsjednik Demokratske partije socijalista, Milo Đukanović, poručio je Andriji Mandiću da "bi odavno letjele glave po Crnoj Gori, da je bilo po planovima DF-a".\n"Ne lete glave zato što vodimo razumnu i tolerantnu politiku koja čuva mir i stabilnost u Crnoj Gori", rekao je Đukanović pristalicama svoje partije na predizbornom skupu u Nikšiću, gdje će 12. marta biti održani lokalni izbori.\nUticajni lider DPS-a ponovo je optužio Demokratski front da se, "bijedno iznajmljen od strane drugih, inostranih političkih centara, stavio u funkciju rušenja Crne Gore i njene evropske budućnost".\n"Vidimo da se klupko za ono sto se dešavalo 16. oktobra sve više odmotava, vidimo da je sve blize nekima od njih i da je panika u njihovim redovima", rekao je Đukanović i ocijenio da DF na taj način pokušava da zaustavi istragu.


Tim dizajnera iz kompanije Sony potrudio se da olakša svakodnevne aktivnosti svim ljubiteljima tehnologije na čijim su listama svakodnevnih obaveza podjednako zastupljeni naporan trening, komunikacija sa poslovnim saradnicima, ali i preslušavanje novog albuma omiljenog benda.\nKako bi odgovorili na potrebe svih onih koji uživaju u aktivnom životu, dizajnirane su potpuno nove, atraktivne MDR-AS700BT bežične slušalice, koje omogućavaju i do devet sati konstantnog uživanja u muzici.\nOve Stilizovane slušalice kombinuju fleksibilnost sa visokim kvalitetom zvuka, zahvaljujući impresivnom dinamičkom drajveru od 30mm, a moderan dizajn i besprekorna funkcionalnost glavni su aduti ovog novog uređaja kompanije Sony.\nPored toga što su otporne na prskanje vode, ali i veoma udobne, ove slušalice su dizajnirane tako da udobno prijanjaju uz vrat korisnika kako bi uvek bile na mestu, čak i za vreme najnapornijeg treninga. Zahvaljujući NFC tehnologiji i Bluetooth konekciji, veoma lako ćete se povezati sa vašim pametnim telefonom ili plejerom, što je još jedna velika prednost ovih slušalica.\nDa su čelni ljudi kompanije Sony mislili na sve potvrđuje i činjenica da ove MDR-AS700BT slušalice sa ugrađenim mikrofonom omogućavaju i da veoma jednostavno odgovorite na telefonski poziv ili da se prebacite sa jedne telefonske linije na drugu, bez većeg napora.\nOve atraktivne slušalice sasvim izvesno će postati jedan od najtraženijih proizvoda u svojoj kategoriji, a dostupne su u narandžastoj i plavoj boji kako bi podjednako bile prilagođene pripadnicima oba pola.\nTehnika, Sony, Bežične slušalice, Bluetooth konekcija, NFC tehnologija